/* KUMM/2010/0542 finali - COD 2010/0271 */ Proposta għal REGOLAMENT TAL-PARLAMENT EWROPEW U TAL-KUNSILL Ir-Regolament (UE) Nru .../2010 tal-Parlament Ewropew u tal-Kunsill dwar l-approvazzjoni u s-sorveljanza fis-suq ta' vetturi b'żewġ jew tliet roti u kwadriċikli





[pic] | IL-KUMMISSJONI EWROPEA | Brussel 4.10.2010 KUMM(2010) 542 finali 2010/0271 (COD) Proposta għal REGOLAMENT TAL-PARLAMENT EWROPEW U TAL-KUNSILL Ir-Regolament (UE) Nru .../2010 tal-Parlament Ewropew u tal-Kunsill dwar l-approvazzjoni u s-sorveljanza fis-suq ta' vetturi b'żewġ jew tliet roti u kwadriċikli (Test b'relevanza għaż-ŻEE) EN {SEG(2010) 1151} {SEG(2010) 1152} MEMORANDUM TA’ SPJEGAZZJONI 1. IL-KUNTEST TAL-PROPOSTA - Raġunijiet u għanijiet tal-proposta It-terminu 'vetturi tal-kategorija L' jkopri firxa wiesgħa ta' tipi differenti ta' vetturi b'żewġ, tliet jew erba' roti, eż. mopeds b'żewġ jew tliet roti, muturi b'żewġ jew tliet roti u muturi bis-side-cars. Eżempji ta’ vetturi b’erba’ roti, li jissejħu wkoll kwadriċikli, huma l-quads u l-mini-cars. Ir-rekwiżiti tal-approvazzjoni tat-tip għall-vetturi ġodda tal-kategorija L bħalissa huma stipulati fid-Direttiva 2002/24/KE1 tal-Parlament Ewropew u tal-Kunsill (id-'Direttiva ta' Qafas'). Barra minn hekk, serje ta' Direttivi msemmija fid-Direttiva ta' Qafas fihom rekwiżiti tekniċi dettaljati marbuta mal-vetturi tal-kategorija L. Il-Kummissjoni identifikat għadd ta' kwistjonijiet ewlenin marbuta mad-dispożizzjonijiet attwali għall-approvazzjoni tat-tip ta' vetturi ġodda tal-kategorija L, li jeħtieġ jiġu indirizzati: – il-kumplessità tal-qafas legali; – il-livell ta' emissjonijiet u s-sehem dejjem ikbar tagħhom mit-total tal-emissjonijiet tal-vetturi tat-triq, li kumplessivament qed jonqos; – aspetti tas-sikurezza funzjonali tal-vettura marbuta mar-rekwiżiti tal-approvazzjoni tat-tip; – in-nuqqas ta' qafas legali għall-vetturi mgħammra b'teknoloġiji ġodda; – il-bejgħ u r-reġistrazzjoni ta' ċerti vetturi, sistemi, komponenti jew unitajiet tekniċi separati importati fis-suq tal-UE u li ma jikkonformawx mar-rekwiżiti attwali tal-approvazzjoni tat-tip dwar is-sikurezza funzjonali tal-vettura u/jew il-ħarsien ambjentali. | Dispożizzjonijiet eżistenti fil-qasam tal-proposta Id-Direttiva ta' Qafas tal-Parlament Ewropew u tal-Kunsill 2002/24/KE[1] Id-Direttivi: 93/14/KEE[2] 93/30/KEE[3] 93/33/KEE[4] 93/93/KEE[5] 95/1/KE[6] 97/24/KE[7] 2000/7/KE[8] 2002/51/KE[9] 2009/62/KE[10] 2009/67/KE[11] 2009/78/KE[12] 2009/79/KE[13] 2009/80/KE[14] 2009/139/KE[15] Il-leġiżlazzjoni tal-approvazzjoni tat-tip hija indirizzata fl-inizjattiva politika ‘CARS 21’[16]. Din l-inizjattiva tnediet fl-2005 biex twettaq reviżjoni regolatorja u politika tas-settur tal-vetturi biex tagħti pariri lill-Kummissjoni dwar għażliet politiċi futuri. Waħda mir-raġunijiet għala twaqqfet CARS 21 kienet il-preokkupazzjoni murija mill-industrija tal-vetturi li l-ispiża kumulattiva tar-regolazzjoni kellha effett negattiv fuq il-kompetittività u għolliet il-prezzijiet tal-vetturi bla bżonn. Ir-Rapport Finali ta' CARS 21[17] ikkonkluda li filwaqt li l-biċċa l-kbira tal-leġiżlazzjoni fis-seħħ għandha tinżamm għall-ħarsien taċ-ċittadini u tal-ambjent, għandu jsir eżerċizzju ta' simplifikazzjoni sabiex il-qafas regolatorju jiġi razzjonalizzat u r-rekwiżiti jsiru iktar armonizzati fuq livell internazzjonali. Dan l-eżerċizzju ta' simplifikazzjoni ġie ppjanat fit-'Tieni rapport tal-progress tal-Kummissjoni dwar l-istrateġija għas-simplifikazzjoni tal-ambjent regolatorju'[18]. Kull inizjattiva possibbli għandha tiġi allinjata ma' din l-istrateġija. F'konformità mal-istrateġija Ewropea dwar il-kwalità tal-arja[19], l-Unjoni Ewropea saħħet kontinwament l-istandards tal-emissjonijiet għall-vetturi bil-magna, partikolarment għall-idrokarburi, il-monossidu tal-karbonju, l-ossidi tan-nitroġenu u l-partikoli. Dan se jkun il-każ ukoll għal dan il-qafas regolatorju propost għall-vetturi tal-kategorija L. Il-miżuri tal-approvazzjoni tat-tip f'dan il-qafas legali huma wkoll allinjati mal-Pjan ta' Azzjoni Ewropew għas-Sikurezza fit-Toroq 2011-2020 u ċ-Charter Ewropew għas-Sigurtà fit-Triq (ERSC)[20] 2000-2010. L-għan tal-ERSC huwa li jnaqqas bin-nofs il-fatalitajiet fit-triq sal-2010. Sfortunatament, is-sewwieqa tal-vetturi tal-kategorija L jagħmlu parti minn grupp ta' utenti tat-triq vulnerabbli bl-ogħla rati ta' fatalità u korriment fost l-utenti kollha tat-triq. Fl-aħħar nett, din il-proposta tinkorpora wkoll għadd ta' dispożizzjonijet tad-Deċiżjoni Nru 768/2008/KE tal-Parlament Ewropew u tal-Kunsill[21] dwar qafas komuni għall-kummerċjalizzazzjoni ta' prodotti, biex ittejjeb l-implimentazzjoni u l-infurzar tar-Regolament il-ġdid. Dawn jispeċifikaw ir-responsabbiltajiet tal-operaturi ekonomiċi fil-katina tal-provvista u l-awtoritajiet tas-sorveljanza tas-suq involuti rispettivi, partikolarment fir-rigward tas-sorveljanza wara t-tqegħid fis-suq u l-kontroll tal-prodotti li jidħlu fis-suq tal-Unjoni Ewropea. Barra minn hekk, ir-rekwiżiti għall-korpi jew l-organizzazzjonijiet li l-Istati Membri jistgħu jiddelegawlhom xi kompiti ta' evalwazzjoni ta' vetturi, sistemi, komponenti jew unitajiet tekniċi separati ġew imtejba bil-għan li jkun hemm kundizzjonijiet uniformi u ma jkunx hemm distorsjoni tal-kompetizzjoni li jistgħu jirriżultaw minn livelli differenti ta' strettezza u rendiment applikati minn dawn l-organizzazzjonijiet terzi huma u jittestjaw, jispezzjonaw u jevalwaw vetturi, sistemi, komponenti jew unitajiet tekniċi separati li għalihom tkun qed tintalab l-approvazzjoni tat-tip. | 2. IL-KONSULTAZZJONI MAL-PARTIJIET INTERESSATI U L-VALUTAZZJONI TAL-IMPATT | Konsultazzjoni mal-partijiet interessati Il-Kummissjoni Ewropew nediet konsultazzjoni pubblika hija u tipprova tiġbor il-fehmiet tal-partijiet interessati dwar il-proposti ġenerali tagħha għal-leġiżlazzjoni ġdida għall-approvazzjoni tal-vetturi tal-kategorija L. Ġie ppubblikat dokument tal-konsultazzjoni[22] biex jipprovdi sfond u jitlob l-opinjonijiet dwar il-qafas il-ġdid li eventwalment jissostitwixxi l-qafas leġiżlattiv attwali. Il-konsultazzjoni pubblika kellha fil-mira dawk il-gruppi li jkunu affettwati l-iktar mill-proposta għal qafas legali ġdid, inklużi l-awtoritajiet tal-approvazzjoni tat-tip fl-Istati Membri, il-manifatturi, il-provvedituri u l-konsumaturi. Id-dokument ġie ppubblikat bl-Ingliż, il-Franċiż, il-Germaniż fuq websajt imwaqqfa speċifikament għal dak l-iskop. Il-Kummissjoni Ewropea għarrfet li rċeviet it-tweġibiet kollha tal-partijiet interessati għall-konsultazzjoni, u dawn ġew ippubblikati[23]. | Metodi ta’ konsultazzjoni, setturi ewlenin fil-mira u l-profil ġenerali ta’ dawk li wieġbu Fl-iżvilupp tal-proposta l-Kummissjoni Ewropea kkonsultat il-partijiet interessati f'diversi modi: Il-konsultazzjoni pubblika saret mit-22 ta' Diċembru 2008 sas-27 ta' Frar 2009 fuq l-internet, u kopriet l-aspetti tal-proposta li possibbilment ikunu kontroversjali. Waslu reazzjonijiet mill-Istati Membri, mill-industrija tal-manifattura tal-vetturi u tal-komponenti tal-kategorija L, minn organizzazzjonijiet tat-trasport, minn organizzazzjonijiet li jirrappreżentaw lill-utenti, minn organizzazzjonijiet oħra mhux governattivi u minn ċittadini individwali. L-elementi tal-abbozz tal-proposta ġew diskussi f'bosta laqgħat tal-Grupp ta' Ħidma tal-Kummissjoni Ewropea[24] dwar il-vetturi tal-kategorija L. Fl-aħħar nett, saru ħafna laqgħat bilaterali ma' partijiet interessati individwali fejn l-opinjonijiet u l-fehmiet tagħhom setgħu jiġu espressi liberament. | Sommarju ta’ risposti u kif dawn ġew kkunsidrati Il-Kummissjoni Ewropea rċeviet 57 risposta għall-konsultazzjoni bl-internet. Tqajmu għadd ta' kwistjonijiet mill-partijiet interessati. Ir-riżultati tal-konsultazzjoni pubblika tqassru f'rapport[25] u ġew ippreżentati u diskussi fid-29 ta' Ġunju 2009 f'laqgħa tal-Grupp ta' Ħidma tal-Kummissjoni Ewropea dwar il-vetturi tal-kategorija L, u l-partijiet interessati kollha ġew mistiedna jikkumentaw dwaru. L-istima tal-impatt li takkumpanja din il-proposta tagħti rendikont sħiħ tal-kwistjonijiet imqajma u tiddiskuti kif dawn tqiesu. | Il-valutazzjoni tal-impatt Għal kull wieħed mill-aspetti ewlenin tal-proposta, ġew analizzati l-għażliet differenti billi ġew elenkati l-vantaġġi u l-iżvantaġġi possibbli f'termini tal-aspetti ekonomiċi, ambjentali, l-aspetti tas-sikurezza u dawk marbuta mas-soċjetà. L-aspetti kwalitattivi u kwantitattivi ġew inklużi t-tnejn f'din l-analiżi. Fil-pass ta' wara, l-għażliet differenti tqabblu u l-għażla ppreferuta, jew taħlita loġika taż-żewġ għażliet preferuti, ġew identifikati u deskritti. Dawn l-għażliet preferuti jiffurmaw il-bażi għal dan ir-Regolament ta' Qafas ġdid. L-abbozz tar-rapport ġie skrutinizzat mill-Bord tal-Istima tal-Impatt u r-rakkomandazzjonijiet għat-titjib tiegħu ġew integrati kemm jista' jkun fir-rapport finali. L-opinjoni tal-Bord tal-Istima tal-Impatt dwar ir-rapport ġiet ippubblikata flimkien ma' din il-proposta, kif ukoll ir-rapport finali tal-Istima tal-Impatt u s-sommarju eżekuttiv tiegħu. 3. L-ELEMENTI ġURIDIċI TAL-PROPOSTA BAżI LEGALI Il-bażi legali ta' din il-proposta huwa l-Artikolu 114 tat-Trattat dwar il-Funzjonament tal-Unjoni Ewropea (TFEU). Il-prinċipju tas-sussidjarjetà Qabel ma ġiet stabbilita l-approvazzjoni tat-tip tal-UE għall-vetturi tal-kategorija L, ġew stabbiliet standards fil-livell tal-Istati Membri. Din il-leġiżlazzjoni adottata mill-Istati Membri ħafna drabi kienet differenti u dawk il-manifatturi li jbiegħu vetturi, sistemi, komponenti jew unitajiet tekniċi separati fi swieq differenti kellhom bilfors ivarjaw il-produzzjoni skont l-Istat Membru destinatarju tal-vetturi, is-sistemi, il-komponenti jew l-unitajiet tekniċi separati u t-testijiet fuqhom kellhom isiru f'kull Stat Membru kkonċernat, u dan kien jieħu ħafna żmien u jiswa ħafna flus. Għaldaqstant, ir-regoli nazzjonali differenti fixklu l-kummerċ u kellhom impatt negattiv fuq it-twaqqif u t-tħaddim tas-suq intern. Għalhekk, kien meħtieġ li jiġu stabbiliti direttivi fil-livell tal-UE, speċjalment biex jindirizzaw kwistjonijiet transkonfinali ta' tħassib li jolqtu l-UE kollha, u li jirrigwardaw is-sikurezza u l-effetti negattivi tat-tniġġis tal-arja fuq is-saħħa u l-ambjent. L-emissjonijiet għolja fiż-żoni urbani lokali jistgħu jiġu kkontrollati mill-miżuri individwali tal-Istati Membri, iżda l-emissjonijiet globali ma jiqfux mal-fruntiera ta' Stat Membru. Dan it-tħassib komuni għall-Ewropa kollha jista' jiġi indirizzat biss b'miżuri armonizzati għall-UE kollha kemm hi. Id-Direttiva ta' Qafas 2002/24/KE1, ibbażata fuq l-Artikolu 95 tat-Trattat li jistabbilixxi l-Komunità Ewropea, tfasslet biex tagħmel dan u l-mira tagħha hija li tistabbilixxi suq intern filwaqt li tiżgura livell għoli ta' ħarsien tas-saħħa, tas-sikurezza u tal-ambjent. Dan ir-raġunament għadu validu sal-lum billi l-azzjoni tal-Unjoni Ewropea hija meħtieġa biex tiġi evitata l-frammentazzjoni tas-suq intern u biex ikun żgurat livell għoli u ugwali ta' ħarsien mal-Ewropa kollha. Valur miżjud ieħor tal-leġiżlazzjoni tal-UE huwa li l-industrija se tkun tista' tipprofitta mill-ekonomiji tal-iskala permezz ta' rekwiżiti legali armonizzati: pereżempju, vetturi, sistemi, komponenti jew unitajiet tekniċi separati jistgħu jsiru għas-suq Ewropew sħiħ, minflok ma jinbnew speċifikament biex jiksbu l-approvazzjoni tat-tip nazzjonali għal kull Stat Membru. Barra minn hekk, l-adattament tal-qafas legali għall-progress tekniku se jiżgura kundizzjonijiet uniformi għall-manifatturi fir-rigward tat-teknoloġija ġdida. Il-konsumaturi se jibbenefikaw minn prezzijiet orħos ta' vetturi, sistemi, komponenti jew unitajiet tekniċi separati, li l-ħin kollu jinsabu taħt pressjoni minħabba l-kompetizzjoni mal-UE kollha. Fl-aħħar nett, it-tisħiħ tal-miżuri tas-sorveljanza tas-suq se jgħin biex jiżgura li l-istess sett ta' regoli jiġu applikati għall-manifatturi kollha li jbiegħu jew li huma responsabbli għad-dħul fis-servizz ta' vetturi, sistemi, komponenti jew unitajiet tekniċi separati fis-suq tal-UE u jiżgura li r-rekwiżiti tal-approvazzjoni tat-tip għall-ambjent u s-sikurezza tal-vettura jkunu tabilħaqq effettivi. Il-prinċipju tal-proporzjonalità Il-proposta tikkonforma mal-prinċipju tal-proporzjonalità għaliex ma tmurx lil hinn minn dak li huwa meħtieġ għall-garanzija tat-tħaddim tajjeb tas-suq intern filwaqt li fl-istess ħin ikun hemm livell għoli ta’ sikurezza pubblika u livell għoli ta’ ħarsien ambjentali. Għażla tal-istrumenti L-użu ta' Regolament ta' Qafas jitqies xieraq għaliex jipprovdi l-assigurazzjoni meħtieġa għal konformità filwaqt li ma jirrikjedix traspożizzjoni fil-leġiżlazzjoni tal-Istati Membri. Il-proposta tuża 'l-approċċ b'livelli differenti' oriġinarjament imdaħħal fuq talba tal-Parlament Ewropew u użat f'leġiżlazzjoni oħra għall-approvazzjoni tat-tip tal-UE tal-vetturi motorizzati. Dan l-approċċ jipprovdi għal leġiżlazzjoni fi tliet stadji: id-dispożizzjonijiet fundamentali u l-ambitu jiġu stipulati mill-Parlament Ewropew u mill-Kunsill f'regolament ibbażat fuq l-Artikolu 114 tat-TFUE skont il-proċedura leġiżlattiva ordinarja. l-ispeċifikazzjonijiet tekniċi marbuta mad-dispożizzjonijiet fundamentali jiġu stipulati fi tliet atti delegati (l-Artikolu 290), adottati permezz tal-komitoloġija: (1) Regolament dwar ir-rekwiżiti tar-rendiment ambjentali u l-propulsjoni: il-kompatibilità elettromanjetika; proċeduri tat-testijiet ambjentali marbuta mal-emissjonijiet tal-egżost, l-emissjonijiet tal-evaporazzjoni, l-emissjonijiet tal-gassijiet b'effett ta' serra u l-konsum tal-fjuwil; l-ogħla veloċità li l-magna hija ddiżinjata għaliha, it-torque massimu u l-potenza massima netta tal-magna; il-ħoss. (2) Regolament dwar ir-rekwiżiti tas-sikurezza funzjonali tal-vettura u suġġetti relatati: apparati tat-twissija bil-ħoss; l-ibbrejkjar, inkluż sistemi ta' anti-lock u combined brake; is-sikurezza elettrika; l-istrutturi protettivi ta' quddiem u ta' wara; ħġieġ, wipers u washers tal-windscreen u strumenti li jneħħu s-silġ u t-titpin minn mal-windscreen; identifikazzjoni tal-kontrolli, sinjalaturi u indikaturi; installazzjoni ta' dwal u apparati ta' sinjalar bid-dwal; viżibilità għall-wara; ankraġġi taċ-ċintorini tas-sigurtà u ċintorini tas-sigurtà; tajers; protezzjoni tal-okkupant tal-vettura, inkluż il-fittings interni, imserħiet għar-ras u l-bibien tal-vettura; il-limitazzjoni tal-veloċità li l-vettura hija ddiżinjata għaliha; l-integrità tal-istruttura tal-vettura. (3) Regolament dwar ir-rekwiżiti tal-bini tal-vettura: miżuri kontra t-tbagħbis; strumenti u aċċessorji ta' akkoppjament; tagħmir li ma jħallix użu mhux awtorizzat; projezzjonijiet fuq barra; it-tank tal-fjuwil; pjattaformi tat-tagħbija; il-mases u d-dimensjonijiet; is-sistemi dijanjostiċi abbord; imqabad għall-idejn u mserħiet għal saqajn il-passiġġier; informazzjoni dwar it-tiswija u l-manutenzjoni; spazju għall-immuntar tal-pjanċa tar-reġistrazzjoni ta' wara; stands; marki statutorji. Att implimentattiv (l-Artikolu 291) jistipula d-dispożizzjonijiet amministrattivi, bħad-dokument tal-informazzjoni, id-definizzjonijiet taċ-ċertifikat tal-approvazzjoni tat-tip, iċ-ċertifikat tal-konformità u r-rekwiżiti marbuta tal-konformità tal-produzzjoni, eċċ. 4. L-IMPLIKAZZJONIJIET BAġITARJI Din il-proposta għal Regolament ta' Qafas ma għandhiex implikazzjonijiet għall-baġit tal-Unjoni Ewropea fir-rigward tal-ewwel żewġ stadji għat-tnaqqis tal-emissjonijiet (Euro 4 u 5 għall-muturi, Euro 3 u 4 għall-vetturi kollha l-oħra tal-kategorija L). It-tielet stadju tal-emissjonijiet se jinkludi l-istadju Euro 6 għall-muturi u l-istadju Euro 5 għall-kategoriji l-oħra kollha ta' vetturi fil-kategorija L (mopeds, triċikli u kwadriċikli). Dawn il-limiti huma assolutament ekwivalenti għal-limiti ta' emissjonijiet tal-Euro 5 għall-karozzi tal-passiġġieri. Studju addizzjonali dwar l-effetti ambjentali huwa ppjanat sabiex jiddetermina l-effetti ambjentali fil-qosor tal-istadji Euro 3, 4 u 5 u jekk l-istadju Euro 6 fil-mira huwiex xieraq fiż-żmien propost. Dan l-istudju se jsir fil-perjodu bejn l-2016 u l-2017 u se jiġi ffinanzjat mill-baġit tal-Kummissjoni. 5. INFORMAZZJONI ADDIZZJONALI L-att propost jirrigwarda kwistjonijiet relatati maż-Żona Ekonomika Ewropea (ŻEE) u għalhekk għandu jiġi estiż għal din iż-żona. | 2010/0271 (COD) Proposta għal REGOLAMENT TAL-PARLAMENT EWROPEW U TAL-KUNSILL Ir-Regolament (UE) Nru .../2010 tal-Parlament Ewropew u tal-Kunsill dwar l-approvazzjoni u s-sorveljanza fis-suq ta' vetturi b'żewġ jew tliet roti u kwadriċikli (Test b'relevanza għaż-ŻEE) IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 114 tiegħu, Wara li kkunsidraw il-proposta mill-Kummissjoni Ewropea, Wara li l-abbozz tal-Att leġiżlattiv ingħadda lill-Parlamenti nazzjonali, Wara li kkunsidraw l-opinjoni tal-Kumitat Ekonomiku u Soċjali Ewropew[26], Wara li kkunsidraw l-opinjoni tal-Kumitat tar-Reġjuni[27], Filwaqt li jaġixxu skont il-proċedura leġiżlattiva ordinarja, Billi: 1. Is-suq intern huwa magħmul minn żona mingħajr fruntieri interni li fiha jrid jiġi żgurat il-moviment ħieles tal-prodotti, tal-persuni, tas-servizzi u tal-kapital. Għal dak il-għan, ġiet stabbilita sistema tal-approvazzjonijiet tat-tip tal-KE għal vetturi b'żewġ jew tliet roti mid-Direttiva 2002/24/KE tal-Parlament Ewropew u tal-Kunsill tat-18 ta' Marzu 2002 dwar l-approvazzjoni tat-tip ta' vetturi bħal dawn1. Dawn il-prinċipji għandhom jibqgħu japplikaw għal dan ir-Regolament u l-atti delegati u implimentattivi tiegħu. 2. Is-sistema tal-approvazzjonijiet tat-tip tal-UE hija intiża biex tippermetti lil kull Stat Membru jikkonferma li kull tip ta' vettura jkun għadda mill-kontrolli pprovduti f'dan ir-Regolament, fl-atti delegati u implimentattivi tiegħu u l-manifattur tiegħu jkun kiseb ċertifikat tal-approvazzjoni tat-tip. Barra minn hekk, il-manifatturi jobbligahom joħorġu ċertifikat tal-konformità għal kull vettura prodotta skont l-approvazzjoni tat-tip. Meta vettura tkun akkumpanjata mit-tali ċertifikat tista' tinbiegħ u tiġi rreġistrata għall-użu fl-Unjoni kollha. 3. Dan ir-Regolament jimmira li jistipula regoli armonizzati għall-approvazzjoni tal-vetturi tal-kategorija L, bil-għan li jiżgura t-tħaddim tas-suq intern. Il-vetturi tal-kategorija L huma vetturi b'żewġ, tliet jew erba' roti bħal vetturi motorizzati b'żewġ roti, ir-triċikli, il-quads għat-triq u l-mini-cars. Barra minn hekk, l-għanijiet huma li jiġi ssimplifikat il-qafas legali attwali, li jitnaqqas is-sehem mill-emissjonijiet kumplessivi tat-triq u jsir iktar proporzjonat, li jiżdied il-livell kumplessiv tas-sikurezza, li jsiru adattamenti għall-progress tekniku u li jissaħħu r-regoli dwar is-sorveljanza tas-suq. 4. Id-Direttiva 2002/24/KE u d-direttivi separati tagħha ġew emendati sostanzjalment bosta drabi. Fl-interessi taċ-ċarezza, ir-razzjonalità u s-simplifikazzjoni, id-Direttiva 2002/24/KE u d-direttivi separati tagħha għandhom jiġu revokati u sostitwiti b'Regolament wieħed u b'għadd żgħir ta' atti delegati u implimentattivi. L-użu ta' Regolament għandu jiżgura li d-dispożizzjonijiet ikunu applikabbli direttament u jkunu jistgħu jiġu aġġornati b'mod iktar rapidu u effiċjenti biex iqisu aħjar il-progress tekniku. 5. Sabiex il-leġiżlazzjoni dwar l-approvazzjoni tat-tip tiġi ssimplifikata f'konformità mar-rakkomandazzjonijiet tar-rapport CARS 21: Sistema Regolatorja Kompetittiva għall-Karozzi għas-seklu 21[28], jixraq li jiġu revokati d-direttivi separati kollha mingħajr ma jitnaqqas il-livell ta' protezzjoni. Ir-rekwiżiti stipulati f'dawk id-direttivi għandhom jiġu ttrasferiti għal dan ir-Regolament jew l-atti delegati tiegħu u għandhom jiġu sostitwiti, fejn ikun xieraq, b'referenzi għar-regolamenti korrispondenti tal-Kummissjoni Ekonomika tan-Nazzjonijiet Uniti għall-Ewropa (UNECE), kif inkorporati fil-liġi tal-Unjoni skont l-Artikolu 4 tad-Deċiżjoni tal-Kunsill 97/836/KE tas-27 ta' Novembru 1997 bil-ħsieb tal-adeżjoni tal-Unjoni Ewropea mal-Ftehim tal-Kummissjoni Ekonomika tan-Nazzjonijiet Uniti għall-Ewropa. Din tikkonċerna l-adozzjoni ta' preskrizzjonijiet tekniċi uniformi għal vetturi bir-roti, sistemi, komponenti jew unitajiet tekniċi separati li jistgħu jitwaħħlu jew jintużaw fuq vetturi bir-roti u l-kundizzjonijiet għar-rikonoxximent reċiproku tal-approvazzjonijiet mogħtija fuq il-bażi ta' dawn il-preskrizzjonijiet ('Ftehim Rivedut tal-1958')[29]. Biex jitnaqqas il-piż amministrattiv tal-proċess tal-approvazzjoni tat-tip, il-manifatturi tal-vetturi għandhom ikunu jistgħu japprovaw it-tipi skont dan ir-Regolament, fejn ikun xieraq, direttament permezz tal-ksib ta' approvazzjoni skont ir-regolamenti rilevanti tal-UNECE[30] elenkati fl-Annessi ta' dan ir-Regolament u fl-atti delegati separati. 6. Konsegwentement, ir-regolamenti tal-UNECE u l-emendi tagħhom li l-Unjoni Ewropea taċċedi għalihom, b'applikazzjoni tad-Deċiżjoni 97/836/KE, għandhom ikunu inkorporati fil-proċedura tal-approvazzjoni tat-tip tal-UE jew bħala rekwiżiti għall-approvazzjoni tat-tip tal-vetturi tal-UE jew bħala alternattivi għal-liġi eżistenti tal-Unjoni. Partikolarment, fejn l-Unjoni tiddeċiedi li regolament tal-UNECE għandu jsir parti mir-rekwiżiti tal-approvazzjoni tat-tip tal-UE tal-vetturi u jissostitwixxi leġiżlazzjoni eżistenti tal-Unjoni, is-setgħa għandha tiġi ddelegata lill-Kummissjoni biex tadotta l-adattamenti għal dan ir-Regolament jew tadotta l-atti implimentattivi meħtieġa. 7. Dan ir-Regolament għandu jkun fih rekwiżiti sostantivi għall-ħarsien tal-ambjent u s-sikurezza funzjonali tal-vettura. L-elementi ewlenin ta' dan ir-Regolament huma bbażati fuq ir-riżultati ta' Stima tal-Impatt[31] u l-analiżi tal-għażliet differenti billi jiġu elenkati l-vantaġġi u l-iżvantaġġi possibbli f'termini ta' aspetti ekonomiċi, ambjentali, tas-sikurezza u tas-soċjetà. L-aspetti kwalitattivi u kwantitattivi ġew inklużi t-tnejn f'din l-analiżi. Wara li tqabblu l-għażliet differenti u ġew identifikati l-għażliet preferuti, dawn intgħażlu biex jiffurmaw il-bażi għal dan ir-Regolament. 8. L-għanijiet ta' dan ir-Regolament ma għandhomx ikunu affettwati mit-twaħħil ta' ċerti sistemi, komponenti jew unitajiet tekniċi separati wara li l-vetturi jkunu nbiegħu, ġew irreġistrati jew iddaħħlu fis-servizz. Għalhekk, għandhom jittieħdu miżuri xierqa biex ikun żgurat li s-sistemi, il-komponenti jew l-unitajiet tekniċi separati li jistgħu jitwaħħlu fil-vetturi, u li jistgħu jfixklu b'mod sinifikanti t-tħaddim tas-sistemi li huma essenzjali għall-protezzjoni ambjentali jew is-sikurezza funzjonali, huma soġġetti għal kontroll minn awtorità approvata qabel ma jinbiegħu, jiġu rreġistrati jew jiddaħħlu fis-servizz. 9. Id-Direttiva 95/1/KE tal-Parlament Ewropew u tal-Kunsill tat-2 ta' Frar 1995 dwar il-veloċità massima ddisinjata, it-torque massimu u l-qawwa massima netta tal-magna ta’ vetturi bil-mutur b’żewġ roti jew bi tlieta6 tagħti l-possibbiltà lill-Istati Membri li jirrifjutaw ir-reġistrazzjoni inizjali u kull reġistrazzjoni sussegwenti fit-territorju tagħhom ta' vetturi b'potenza netta massima ta' iktar minn 74 kW. Il-korrelazzjoni antiċipata bejn is-sikurezza u l-limitazzjoni tal-potenza assoluta ma setgħetx tiġi kkonfermata f'diversi studji xjentifiċi. Għal din ir-raġuni u sabiex jitneħħew l-ostakli interni għall-kummerċ fis-suq tal-Unjoni, din l-għażla ma għandhiex tinżamm. Miżuri ta' sikurezza oħrajn li huma iktar effettivi għandhom jiġu introdotti biex jgħinu fit-tnaqqis tal-għadd kbir ta' fatalitajiet u korrimenti fost is-sewwieqa u l-passiġġieri ta' vetturi b'żewġ roti f'inċidenti tat-triq fl-Unjoni. 10. Dan ir-Regolament jikkostitwixi ġabra speċifika ta' rekwiżiti ta' sikurezza u ħarsien ambjentali. Għaldaqstant, huwa importanti li jiġu stabbiliti dispożizzjonijiet biex ikun żgurat li, fil-każijiet fejn vettura tkun ta' riskju serju għall-utenti jew għall-ambjent, il-manifattur jew kwalunkwe operatur ekonomiku fil-katina tal-provvista, ikun ħa miżuri protettivi effettivi, inkluż l-irtirar tal-vetturi, skont it-tifsira tal-Artikolu 20 tar-Regolament 765/2008 tal-Parlament Ewropew u tal-Kunsill tad-9 ta' Lulju 2008 li jistabbilixxi r-rekwiżiti għall-akkreditament u għas-sorveljanza tas-suq relatati mal-kummerċjalizzazzjoni ta' prodotti[32]. L-awtoritajiet tal-approvazzjoni għandhom għalhekk ikunu jistgħu jivvalutaw jekk dawn il-miżuri humiex biżżejjed jew le. 11. Bil-għan li l-leġiżlazzjoni dwar l-approvazzjoni tat-tip tiġi ssimplifikata u aċċellerata, iddaħħal approċċ regolatorju ġdid fil-leġiżlazzjoni tal-approvazzjoni tat-tip tal-vetturi tal-UE, fejn il-leġiżlatur fil-proċedura leġiżlattiva ordinarja jistipula biss ir-regoli u l-prinċipji fundamentali u jiddelega l-leġiżlazzjoni tad-dettalji tekniċi l-oħra lill-Kummissjoni. Fir-rigward tar-rekwiżiti sostantivi, dan ir-Regolament għandu għalhekk jistipula biss id-dispożizzjonijiet fundamentali dwar is-sikurezza funzjonali u r-rendiment ambjentali, u jiddelega lill-Kummissjoni s-setgħa li tistipula l-ispeċifikazzjonijiet tekniċi. 12. Is-sorveljanza tas-suq fis-settur tal-vetturi u partikolarment is-settur tal-vetturi tal-kategorija L għandha tittejjeb billi d-dispożizzjonijiet legali li jirregolaw il-konformità tal-produzzjoni u jispeċifikaw l-obbligi tal-operaturi ekonomiċi fil-katina tal-provvista jiġu msaħħa. Partikolarment, ir-rwol u r-responsabbiltajiet tal-awtoritajiet fl-Istati Membri li jieħdu ħsieb l-approvazzjoni tat-tip u s-sorveljanza tas-suq għandhom jiġu ċċarati, u r-rekwiżiti marbuta mal-kompetenza, l-obbligi u r-rendiment tas-servizzi tekniċi li jwettqu l-approvazzjonijiet tat-tip tal-vetturi għandhom jiġu msaħħa. Il-konformità mar-rekwiżiti tal-approvazzjoni tat-tip u tal-konformità tal-produzzjoni tal-leġiżlazzjoni li tirregola s-settur tal-vetturi għandhom jibqgħu r-responsabbiltà tal-awtoritajiet tal-approvazzjoni tat-tip, filwaqt li s-sorveljanza tas-suq tista' tkun kompetenza maqsuma bejn awtoritajiet nazzjonali differenti. 13. Sabiex jiġi evitat l-abbuż, kwalunkwe proċedura simplifikata għal vetturi ta' serje żgħira għandha tiġi ristretta għal każi ta' produzzjoni limitata ħafna. Jinħtieġ għalhekk li jiġi definit b'mod aktar preċiż il-kunċett ta' serje żgħira f'termini tal-għadd ta' vetturi mibjugħa, irreġistrati u mdaħħla fis-servizz. 14. Sabiex jiġi żgurat li l-proċedura għall-monitoraġġ tal-konformità tal-produzzjoni tkun ġiet implimentata b’mod korrett u tiffunzjona tajjeb, għandhom issiru kontrolli regolari fuq il-manifatturi mill-awtorità kompetenti jew minn servizz tekniku kwalifikat kif xieraq u maħtur għal dak l-iskop. 15. L-Istati Membri għandhom jistipulaw regoli dwar il-pieni applikabbli għall-ksur tad-dispożizzjonijiet ta’ dan ir-Regolament u jiżguraw li dawn jiġu implimentati. Dawn il-pieni għandhom ikunu effettivi, proporzjonati u dissważivi. 16. Skont l-Artikolu 291 tat-Trattat dwar il-Funzjonament tal-Unjoni Ewropea, ir-regoli u l-prinċipji ġenerali li jikkonċernaw il-mekkaniżmi għall-kontroll mill-Istati Membri tal-eżerċizzju mill-Kummissjoni tas-setgħat implimentattivi, għandhom jiġu stipulati bil-quddiem minn regolamenti adottati skont il-proċedura leġiżlattiva ordinarja. Sakemm jiġu adottati dawn ir-regolamenti l-ġodda, tkompli tapplika d-Deċiżjoni tal-Kunsill 1999/468/KE[33] tat-28 ta' Ġunju 1999 li tipprovdi l-proċeduri għall-eżerċizzju tas-setgħat tal-implimentazzjoni konferiti fuq il-Kummissjoni, bl-eċċezzjoni tal-proċedura regolatorja bi skrutinju, li ma għadhiex applikabbli. 17. Il-Kummissjoni għandha tingħatalha s-setgħa li tadotta atti delegati skont l-Artikolu 290 tat-TFUE fir-rigward tas-sikurezza funzjonali u r-rendiment ambjentali, l-ittestjar, l-aċċess għall-informazzjoni dwar it-tiswija u l-manutenzjoni u l-ħatra ta' servizzi tekniċi u l-kompiti awtorizzati speċifiċi tagħhom, sabiex jiġu ssupplimentati jew emendati ċerti elementi mhux essenzjali tal-atti leġiżlattivi permezz ta' dispożizzjonijiet ta' applikazzjoni ġenerali. Dawn is-setgħat ma jinkludux l-emendar tad-dati tal-infurzar stipulati fl-Anness IV jew il-valuri ta' limitu għall-emissjonijiet stipulati fl-Anness VI. L-emendi lill-dawk id-dati jew lil dawk il-valuri għandhom jiġu stabbiliti bil-proċedura leġiżlattiva ordinarja stipulata fl-Artikolu 114 tat-TFUE. 18. Il-Kummissjoni għandu jkollha s-setgħa li tadotta att implimentattiv skont l-Artikolu 291 tat-Trattat sabiex tistabbilixxi kundizzjonijiet uniformi għall-implimentazzjoni ta' dan ir-Regolament fir-rigward tal-lista ta' informazzjoni li għandha tingħata għall-approvazzjoni tat-tip, il-proċeduri tal-approvazzjoni tat-tip, il-mudelli għall-pjanċi addizzjonali tal-manifatturi, iċ-ċertifikati tal-approvazzjoni tat-tip tal-UE, il-lista ta' approvazzjonijiet tat-tip maħruġa, is-sistema ta' numerazzjoni għall-approvazzjonjiet tat-tip tal-UE, u proċeduri biex tiġi żgurata l-konformità tal-produzzjoni. Fir-rigward ta' dawn il-punti, il-kundizzjonijiet uniformi għall-implimentazzjoni fl-Istati Membri jinħtieġu sabiex ikun żgurat it-tħaddim tajjeb tas-suq intern billi jkun iffaċilitat ir-rikonoxximent reċiproku tad-Deċiżjonijiet meħuda fl-Istati Membri differenti – partikolarment l-approvazzjonijiet tat-tip – u l-aċċettament tad-dokumenti maħruġa mill-manifatturi tal-vetturi (partikolarment iċ-ċertifikati tal-konformità). 19. Peress li l-għan ta’ suq intern kompletament armonizzat permezz tal-introduzzjoni ta' sistema obbligatorja ta' approvazzjoni tat-tip tal-UE għall-vetturi tal-kategorija L ma jistax jinkiseb b’mod suffiċjenti mill-Istati Membri u jista’ għalhekk, minħabba l-iskala tal-azzjoni, jinkiseb aħjar fuq livell tal-Unjoni Ewropea, l-Unjoni Ewropea tista’ tadotta miżuri skont il-prinċipju tas-sussidjarjetà. Skont il-prinċipju tal-proporzjonalità, dan ir-Regolament ma jmurx lil hinn minn dak li hu neċessarju sabiex jinkiseb dan l-għan. 20. Id-Direttivi li ġejjin għandhom jiġu revokati: 21. Id-Direttiva 2009/139/KE tal-Parlament Ewropew u tal-Kunsill tal-25 ta’ Novembru 2009 dwar markar statutorju għal vetturi bil-mutur b’żewġ jew tliet roti[34]; 22. Id-Direttiva 2009/80/KE tal-Parlament Ewropew u tal-Kunsill tat-13 ta’ Lulju 2009 dwar l-identifikazzjoni ta’ kontrolli, tell-tales u indikaturi għal vetturi bil-mutur b’żewġ jew bi tliet roti[35]; 23. Id-Direttiva 2009/79/KE tal-Parlament Ewropew u tal-Kunsill tat-13 ta’ Lulju 2009 dwar imqabad tal-idejn għall-passiġġieri għal vetturi bil-mutur b’żewġ roti (Verżjoni kkodifikata)[36]; 24. Id-Direttiva 2009/78/KE tal-Parlament Ewropew u tal-Kunsill tat-13 ta’ Lulju 2009 dwar stands ta’ vetturi bil-mutur b’żewġ roti[37]; 25. Id-Direttiva 2009/67/KE tal-Parlament Ewropew u tal-Kunsill tat-13 ta’ Lulju 2009 dwar l-installazzjoni ta’ apparati tad-dawl u li jagħmlu sinjal bid-dawl fuq vetturi bil-mutur b’żewġ jew bi tliet roti[38]; 26. Id-Direttiva 2009/62/KE tal-Parlament Ewropew u tal-Kunsill tat-13 ta’ Lulju 2009 li għandha x’taqsam mal-ispazju għall-immuntar tal-pjanċa tar-reġistrazzjoni ta’ wara ta’ vetturi bil-mutur b’żewġ jew tliet roti[39]; 27. Id-Direttiva 2002/51/KE tal-Parlament Ewropew u tal-Kunsill tad-19 ta' Lulju 2002 dwar it-tnaqqis tal-livell ta' emissjonijiet li jniġġsu minn vetturi bil-mutur b'żewġ roti u bi tlieta u li temenda d-Direttiva 97/24/KE[40]; 28. Id-Direttiva 2002/24/KE tal-Parlament Ewropew u tal-Kunsill tat-18 ta' Marzu 2002 li għandha x'taqsam ma’ l-approvazzjoni tat-tip ta' vetturi bil-mutur b'żewġ roti jew bi tlieta u li tħassar id-Direttiva tal-Kunsill 92/61/KEE[41]; 29. Id-Direttiva 2000/7/KE tal-Parlament Ewropew u tal-Kunsill tal-20 ta' Marzu 2000 dwar indikaturi ta' veloċità għal vetturi bil-mutur b'żewġ roti jew bi tlieta u li temenda d-Direttiva tal-Kunsill 92/61/KEE dwar l-approvazzjoni tat-tip ta' vetturi bil-mutur b'żewġ roti jew bi tlieta[42]; 30. Id-Direttiva 97/24/KE tal-Parlament Ewropew u tal-Kunsill tas-17 ta' Ġunju 1997 dwar ċerti komponenti u karatteristiċi ta' vetturi ta' żewġ jew tliet roti b'mutur[43]; 31. Id-Direttiva 95/1/KE tal-Parlament Ewropew u tal-Kunsill tat-2 ta' Frar 1995 dwar il-veloċità massima ddisinjata, it-torque massimu u l-qawwa massima netta tal-magna ta’ vetturi bil-mutur b’żewġ roti jew bi tlieta[44]; 32. Id-Direttiva 93/93/KEE tal-Kunsill tad-29 ta' Ottubru 1993 dwar il-massa u dimensjonijiet ta' vetturi b'żewġ jew bi tliet roti[45]; 33. Id-Direttiva tal-Kunsill 93/33/KEE tal-14 ta' Ġunju 1993 dwar l-apparat protettiv maħsuba biex jipprevjenu l-użu mhux awtorizzat ta' vetturi b'żewġ jew bi tliet roti[46]; 34. Id-Direttiva tal-Kunsill 93/30/KEE tal-14 ta' Ġunju 1993 dwar l-apparati li jagħtu twissija li tinstema' għal vetturi b' żewġ jew tliet roti[47]; 35. Id-Direttiva tal-Kunsill 93/14/KEE tal-5 ta' April 1993 dwar l-ibbrejkjar tal-vetturi bil-mutur b'żewġ roti jew bi tlieta[48]. ADOTTAW DAN IR-REGOLAMENT: KAPITOLU I SUĠĠETT, AMBITU U DEFINIZZJONIJIET Artikolu 1 Is-suġġett 36. Dan ir-Regolament jistabbilixxi r-rekwiżiti amministrattivi u tekniċi għall-approvazzjoni u s-sorveljanza tas-suq tal-vetturi l-ġodda kollha msemmija fl-Artikolu 2(1). 37. Din id-Direttiva tistabbilixxi wkoll ir-rekwiżiti għall-bejgħ u d-dħul fis-servizz tas-sistemi, il-komponenti u l-unitajiet tekniċi separati għall-vetturi approvati skont dan ir-Regolament. 38. Dan ir-Regolament għandu jkun bla ħsara għall-applikazzjoni tal-leġiżlazzjoni rilevanti tal-Unjoni dwar is-sikurezza funzjonali u r-rendiment ambjentali. Artikolu 2 L-ambitu 39. Dan ir-Regolament japplika għall-approvazzjoni tat-tip u l-approvazzjoni individwali tal-vetturi b'żewġ jew tliet roti jew kwadriċikli kollha ġodda kif deskritt fl-Artikolu 4 u l-Anness I (minn hawn 'il quddiem 'vetturi tal-kategorija L'), li huma maħsuba biex jivvjaġġaw fit-toroq pubbliċi inkluż fejn ikunu ddiżinjati u mibnija f'iktar minn stadju wieħed, u għall-approvazzjoni tat-tip u l-approvazzjoni individwali tas-sistemi, il-komponenti u l-unitajiet tekniċi separati ddiżinjati u mibnija għal dawn il-vetturi. 40. Dan ir-Regolament ma japplikax għall-vetturi li ġejjin: (a) vetturi li l-ogħla veloċità li li huma ddiżinjati għaliha ma teċċedix is-6 km/siegħa; (b) vetturi maħsuba esklussivament għall-użu minn persuni b'diżabilità fiżika; (c) vetturi maħsuba esklussivament għall-kontroll minn persuni mexjin; (d) vetturi maħsuba esklussivament għall-użu fuq it-triq jew mhux fuq it-triq fil-kompetizzjonijiet; (e) vetturi maħsuba esklussivament għall-użu mill-forzi armati, l-aġenziji tal-infurzar tal-liġi, is-servizzi għad-difiża ċivili, il-korpi tat-tifi tan-nar jew il-korpi tax-xogħlijiet pubbliċi; (f) vetturi agrikoli jew tal-foresterija soġġetti għad-Direttiva 2003/37/KE tal-Parlament Ewropew u tal-Kunsill[49], magni soġġetti għad-Direttivi 2006/42/KE[50] u 97/68/KE tal-Parlament Ewropew u tal-Kunsill[51] u vetturi motorizzati soġġetti għad-Direttiva 2007/46/KE tal-Parlament Ewropew u tal-Kunsill[52]; (g) vetturi li huma maħsuba primarjament għall-użu mhux fit-triq u ddiżinjati biex jimxu fuq uċuħ bla tarmak. (h) roti bil-pedali assistiti u li huma mgħammra b'mutur elettriku awżiljarju b'potenza nominali kontinwa massima ta' 0,25 kW, u fejn l-output tal-mutur jieqaf meta ċ-ċiklist ma jibqax jippedala u, jekk le, jonqos progressivament u fl-aħħar jieqaf ladaraba l-vettura tilħaq veloċità ta' 25 km fis-siegħa; (i) vetturi awtoekwilibrati; (j) vetturi li mhux mgħammra b'mill-inqas post wieħed bil-qiegħda. Artikolu 3 Definizzjonijiet Għall-iskopijiet ta' dan ir-Regolament u l-atti elenkati fl-Anness II, ħlief kif stipulat fihom, għandhom japplikaw id-definizzjonijiet li ġejjin: 41. "approvazzjoni tat-tip" tfisser il-proċedura li biha Stat Membru jiċċertifika li tip ta’ vettura, sistema, komponent jew unità teknika separata jissodisfa d-dispożizzjonijiet amministrattivi u r-rekwiżiti tekniċi rilevanti; 42. 'ċertifikat tal-approvazzjoni tat-tip' tfisser id-dokument li bih l-awtorità tal-approvazzjoni uffiċjalment tiċċertifika li tip ta' vettura, sistema, komponent jew unità teknika separata hu approvat; 43. 'approvazzjoni tat-tip għall-vettura sħiħa' tfisser approvazzjoni tat-tip li biha awtorità tal-approvazzjoni tiċċertifika li vettura sħiħa tissodisfa d-dispożizzjonijiet amministrattivi u r-rekwiżiti tekniċi rilevanti; 44. "approvazzjoni tat-tip tal-UE" tfisser il-proċedura li biha awtorità tal-approvazzjoni tiċċertifika li tip ta’ vettura, sistema, komponent jew unità teknika separata jissodisfa d-dispożizzjonijiet amministrattivi u r-rekwiżiti tekniċi rilevanti; 45. 'ċertifikat tal-approvazzjoni tat-tip tal-UE' tfisser iċ-ċertifikat ibbażat fuq il-mudell stabbilit fl-att implimentattiv adottat skont dan ir-Regolament jew il-formola ta' komunikazzjoni li takkumpanja r-regolamenti tal-UNECE ekwivalenti rilevanti elenkati fl-atti delegati; 46. 'approvazzjoni tat-tip tas-sistema' tfisser approvazzjoni tat-tip li biha awtorità tal-approvazzjoni tiċċertifika li sistema integrata f'vettura ta' tip speċifiku tissodisfa d-dispożizzjonijiet amministrattivi u r-rekwiżiti tekniċi rilevanti; 47. 'approvazzjoni tat-tip ta' unita teknika separata' tfisser approvazzjoni tat-tip li biha awtorità tal-approvazzjoni tiċċertifika li unità teknika separata tissodisfa d-dispożizzjonijiet amministrattivi u r-rekwiżiti tekniċi rilevanti f'rabta ma' tip speċifikat wieħed jew iktar ta' vetturi; 48. 'approvazzjoni tat-tip ta' komponent' tfisser approvazzjoni tat-tip li biha awtorità tal-approvazzjoni tiċċertifika li komponent, indipendentement minn vettura, jissodisfa d-dispożizzjonijiet amministrattivi u r-rekwiżiti tekniċi rilevanti; 49. "approvazzjoni tat-tip nazzjonali" tfisser proċedura tal-approvazzjonijiet tat-tip stabbilita mil-liġi nazzjonali ta’ Stat Membru, u l-validità tal-approvazzjoni tkun limitata għat-territorju ta’ dak l-Istat Membru; 50. 'ċertifikat ta' approvazzjoni individwali' tfisser id-dokument li bih l-awtorità tal-approvazzjoni tiċċertifika uffiċjalment li vettura partikolari hi approvata; 51. 'ċertfikat tal-konformità' tfisser dokument li huwa bbażat fuq il-mudell stipulat fl-att implimentattiv u li jinħareġ mill-manifattur tal-vettura biex jiċċertifika li vettura, meta titlesta, tkun tikkorrispondi għal tip ta' vettura li jkollha approvazzjoni tat-tip skont dan ir-Regolament; 52. 'vettura bażi' tfisser kwalunkwe vettura koperta minn dan ir-Regolament li tintuża fl-istadju tal-bidu ta' proċess f'diversi stadji tal-approvazzjoni tat-tip; 53. 'vettura mhux kompluta' tfisser kwalunkwe vettura li jonqosha mill-inqas stadju ieħor biex tkun kompluta u tissodisfa r-rekwiżiti tekniċi rilevanti ta' dan ir-Regolament; 54. 'vettura kkompletata' tfisser vettura li tirriżulta mill-proċess f'diversi stadji tal-approvazzjoni tat-tip u li tissodisfa r-rekwiżiti tekniċi rilevanti ta' dan ir-Regolament; 55. 'vettura kompluta' tfisser kwalunkwe vettura li ma għandhiex bżonn tiġi kkompletata biex tissodisfa r-rekwiżiti tekniċi rilevanti ta' dan ir-Regolament; 56. 'sistema' tfisser assemblaġġ ta' apparat ikkombinat biex iwettaq funzjoni speċifika waħda jew aktar f'vettura u li huwa soġġett għar-rekwiżiti ta' dan ir-Regolament jew fi kwalunkwe wieħed mill-atti delegati jew implimentattivi; 57. 'komponent' tfisser apparat li huwa soġġett għar-rekwiżiti ta' dan ir-Regolament jew ta' kwalunkwe wieħed mill-atti delegati jew implimentattivi tiegħu u li huwa maħsub biex ikun parti minn vettura u tista' tingħatalu approvazzjoni tat-tip indipendentement minn vettura skont dan ir-Regolament u l-atti delegati jew implimentattivi tiegħu; 58. 'unità teknika separata' tfisser kombinazzjoni ta' apparati soġġetti għar-rekwiżti ta' dan ir-Regolament jew kwalunkwe wieħed mill-atti delegati jew implimentattivi tiegħu, u li hija maħsuba biex tkun parti minn vettura u tista' tingħatalha approvazzjoni tat-tip separatament skont dan ir-Regolament u l-atti delegati jew implimentattivi tiegħu; 59. 'Sikurezza funzjonali' tfisser in-nuqqas ta' riskju inaċċettabbli ta' korriment fiżiku jew ta' ħsara lil saħħet in-nies minħabba perikli li jirriżultaw minn operar ħażin ta' sistemi, komponenti jew unitajiet tekniċi separati mekkaniċi, idrawliċi, pnewmatiċi, elettriċi u/jew elettroniċi; 60. “tagħmir għall-kontroll tat-tniġġis” tfisser dawk il-komponenti ta’ vettura li jikkontrollaw u/jew jillimitaw l-emissjonijiet mill-egżost u/jew l-evaporazzjoni; 61. 'pożizzjoni bil-qiegħda' tfisser spazju ddikjarat mill-manifattur bħala wieħed fejn il-manikin uman tal-ħamsin (50) perċentil jista' jiġi installat jew sarġ; 62. 'magna li taqbad bil-kompressjoni' tfisser magna tal-kombustjoni li taħdem skont il-prinċipji tal-proċess tal-kombustjoni 'Diesel' u t-taqsira tagħha hija magna CI; 63. 'magna positive ignition' tfisser magna tal-kombustjoni li taħdem skont il-prinċipji tal-proċess tal-kombustjoni 'Otto' u t-taqsira tagħha hija magna PI; 64. “vettura ibrida” tfisser vettura b’mill-inqas żewġ konvertituri tal-enerġija differenti u żewġ sistemi tal-ħżin tal-enerġija differenti (fil-vettura) għall-fini tal-propulsjoni tal-vettura; 65. 'vettura tal-elettriku ibrida' tfisser vettura ibrida li, għall-iskop tal-propulsjoni, tieħu l-enerġija miż-żewġ sorsi ta' enerġija/qawwa li ġejjin li jinħażnu fuq il-vettura: (a) karburant li jiġi kkunsmat, (b) apparat li jaħżen l-enerġija elettrika; 66. 'propulsjoni' tfisser magna tal-kombustjoni, magna elettrika, kwalunkwe applikazzjoni ibrida jew taħlita ta' dawn it-tipi ta' magni jew kull tip ieħor ta' magni; 67. "tagħmir ta’ invalidazzjoni" jfisser kull element tad-disinn li jħoss it-temperatura, il-veloċità tal-vettura, il-veloċità tal-magna u/jew it-tagħbija, il-ger tat-trażmissjoni, il-vakwu fil-manifold jew kull parametru ieħor bl-iskop li jattiva, jimmodula, jittardja jew iwaqqaf it-tħaddim ta’ kwalunkwe parti mis-sistema tal-kontroll tal-emissjonijiet u tal-posttrattament tal-egżost u li tnaqqas l-effettività tas-sistema tal-kontroll tal-emissjonijiet f'kondizzjonijiet li wieħed raġonevolment jistenna li jiltaqa’ magħhom waqt it-tħaddim u l-użu normali tal-vettura; 68. 'durabilità' tfisser il-kapaċità tal-komponenti u s-sistemi li jservu sabiex il-limiti tal-emissjonijiet applikabbli jkunu jistgħu jintlaħqu wara l-kilometraġġ kif definit fl-Anness VII u sabiex is-sikurezza funzjonali tal-vettura tkun garantita tul il-ħajja sħiħa tal-vettura, jekk il-vettura tintuża f'ċirkostanzi normali jew f'dawk intiżi; 69. ‘kapaċità tal-magna’ tfisser: (a) għal magni bil-pistins alternattivi, il-volum nominali tal-magna biċ-ċilindri miftuħa kemm jista' jkun (swept volume), (b) għal magni bil-pistins iduru (Wankel), id-doppju tall-volum nominali tal-magna; 70. 'emissjonijiet tal-evaporazzjoni tfisser il-fwar tal-idrokarburi mitlufa mit-tank tal-fjuwil u s-sistema tal-forniment ta' vettura motorizzata u jkunu emissjonijiet idrokarburi apparti dawk mill-emissjonijiet tal-egżost; 71. 'it-test SHED' tfisser test tal-vettura f'dar issiġillata għad-determinazzjoni tal-evaporazzjoni, fejn isir test speċjali tal-emissjonijiet tal-evaporazzjoni kif definit f'att delegat; 72. 'sistema tal-fjuwil f'għamla ta' gass' tfisser sistema komposta mit-tank tal-ħżin tal-fjuwil f'għamla ta' gass, il-provvista tal-fjuwil, il-komponenti tad-dożaġġ u l-kontroll mgħammra f'magna sabiex jippermettu lill-magna li taħdem bl-LPG, is-CNG jew l-idroġenu bħala applikazzjoni li taħdem b'tip wieħed, żewġ tipi jew diversi tipi ta' fjuwil; 73. 'sustanzi li jniġġsu' tfisser l-emissjonijiet ta' gass mill-egżost ta' monossidu tal-karbonjua (CO), ossidi tan-nitroġenu (Nox), espressi f'ekwivalenti tad-diossidu tan-nitroġenu (NO2), partikoli (PM), u idrokarburi(HC), filwaqt li wieħed jassumi proporzjon ta': (a) C1H1.85 għall-petrol, (b) C1H1.86 għad-diżil; 74. 'emissjonijiet tal-egżost' tfisser l-emissjoni ta' sustanzi li jniġġsu mill-egżost tal-vettura; 75. 'partikoli' tfisser il-komponenti tal-gass tal-egżost li jitneħħew mill-gass dilwit tal-egżost f'temperatura massima ta' 325 K (52 °C) permezz tal-filtri deskritti fil-proċedura tat-test għall-verifika tal-emissjonijiet medji tal-egżost f'att delegat; 76. 'Ċiklu Dinji tal-Ittestjar tal-Muturi' tfisser iċ-ċiklu armonizzat tal-ittestjar fil-laboratorju għall-emissjonijiet (WMTC) kif definit mir-Regolament tekniku globali tal-UNECE 2; 77. 'manifattur' tfisser il-persuna jew il-korp responsabbli għall-awtorità tal-approvazzjoni għall-aspetti kollha tal-approvazzjoni tat-tip, il-proċess tal-awtorizzazzjoni, għall-iżgurar tal-konformità tal-produzzjoni u li huma wkoll responsabbli għas-sorveljanza tas-suq għall-vetturi, is-sistemi, il-komponenti u l-unitajiet tekniċi separati li jipproduċu, kemm jekk il-persuna jew il-korp ikunu involuti fl-istadji kollha tal-bini tal-vettura, sistema, komponent jew unità teknika separata li tkun is-suġġett tal-proċess tal-approvazzjoni u kemm jekk le; 78. 'rappreżentant tal-manifattur' tfisser kull persuna naturali jew ġuridika stabbilita fl-Unjoni li tiġi maħtura mill-manifattur biex tirrappreżenta l-manifattur quddiem l-awtorità tal-approvazzjoni u biex taġixxi f'isem il-manifattur fi kwistjonijiet koperti minn dan ir-Regolament; 79. 'importatur' tfisser kull persuna naturali jew legali stabbilita fl-Unjoni li tbiegħ, tirreġistra jew hija responsabbli għad-dħul fis-servizz ta' vettura, sistema, komponent jew unità teknika separata minn pajjiż terz fis-suq tal-Unjoni; 80. 'distributur' tfisser kull persuna naturali jew ġuridika fil-katina tal-provvista, minbarra l-manifattur jew l-importatur, li tbiegħ, tirreġistra jew tkun responsabbli għad-dħul fis-servizz ta' vettura, sistema, komponent jew unità teknika separata fis-suq tal-Unjoni; 81. 'operatur ekonomiku tfisser il-manifattur, ir-rappreżentant tal-manifattur, l-importatur jew id-distributur; 82. "awtorità tal-approvazzjoni" tfisser l-awtorità ta’ Stat Membru, stabbilita jew maħtura mill-Istat Membru, u nnotifikata lill-Kummissjoni mill-Istat Membru, bil-kompetenza għall-aspetti kollha tal-approvazzjoni tat-tip ta’ vettura, sistema, komponent jew unità teknika separata jew tal-approvazzjoni individwali ta’ vettura, għall-proċess ta’ awtorizzazzjoni, għall-ħruġ u, jekk meħtieġ, l-irtirar ta’ ċertifikati tal-approvazzjoni biex taġixxi bħala l-punt tal-kuntatt għall-awtoritajiet tal-approvazzjoni ta’ Stati Membri oħra, biex taħtar is-servizzi tekniċi u biex tiżgura li l-manifattur jissodisfa l-obbligi tiegħu rigward il-konformità tal-produzzjoni; 83. "awtorità tas-sorveljanza tas-suq" tfisser awtorità ta' kull Stat Membru responsabbli għat-twettiq tas-sorveljanza tas-suq fit-territorju tiegħu; 84. 'awtorità nazzjonali' tfisser awtorità tal-approvazzjoni, awtorità tas-sorveljanza tas-suq jew kull awtorità oħra fi Stat Membru involuta fi, u responsabbli għal, l-approvazzjoni tat-tip, ir-reġistrazzjoni, is-sorveljanza tas-suq jew il-kontroll tal-importazzjoni ta' vetturi, sistemi, komponenti jew unitajiet tekniċi separati; 85. 'servizz tekniku' tfisser organizzazzjoni jew korp magħżul mill-awtorità tal-approvazzjoni ta' Stat Membru bħala laboratorju tal-ittestjar biex jitwettqu t-testijiet, jew bħala korp għall-valutazzjoni tal-konformità biex iwettaq il-valutazzjoni tal-bidu u testijiet jew spezzjonijiet oħra, f'isem l-awtorità tal-approvazzjoni; 86. 'ittestjar intern' tfisser it-twettiq ta' testijiet fil-faċilitajiet tiegħu stess, ir-reġistrazzjoni tar-riżultati tat-testijiet u t-tressiq ta' rapport, inkluż il-konklużjonijiet, lill-awtorità tal-approvazzjoni minn manifattur li jkun ġie maħtur bħala servizz tekniku sabiex jevalwa l-konformità ma' ċerti rekwiżiti; 87. 'metodu tal-ittestjar virtwali' tfisser simulazzjonijiet bil-kompjuter, inklużi kalkoli, biex juri jekk vettura, sistema, komponent jew unità teknika separata tissodisfax ir-rekwiżiti tekniċi ta' dan ir-Regolament jew l-atti delegati jew implimentattivi tiegħu, mingħajr il-bżonn tal-użu ta' vettura, sistema, komponent jew unità teknika separata fiżika; 88. 'Sistema dijanjostika abbord' hija sistema ta' monitoraġġ li kapaċi tidentifka l-post fejn aktarx hemm il-ħsara fil-komponent jew is-sistema, u taħżen kodiċijiet dijanjostiċi tal-ħsara u informazzjoni ambjentali f'memorja tal-kompjuter, tirrappurtahom fuq it-talba ta' għodda ġenerika tal-iskennjar u twissi s-sewwieq dwar problemi fis-sikurezza funzjonali u/jew ambjentali permezz tal-illuminazzjoni tad-dawl ta' twissija ta' malfunzjonament fuq id-dashboard; 89. 'informazzjoni dwar it-tiswija u l-manutenzjoni tal-vetturi' tfisser kull informazzjoni meħtieġa għad-dijanjożi, għall-manutenzjoni, għall-ispezzjoni, għall-monitoraġġ perjodiku, għat-tiswija, għar-riprogrammazzjoni jew għar-riinizjalizzazzjoni tal-vettura u li l-manifatturi jagħtu lin-negozjanti u lis-sewwejja awtorizzati tagħhom, inklużi l-emendi u s-supplimenti sussegwenti għal tali informazzjoni. Din l-informazzjoni għandha tinkludi l-informazzjoni kollha rikjesta għall-iffittjar ta' sistemi, komponenti jew unitajiet tekniċi separati fuq il-vetturi; 90. 'operatur indipendenti' tfisser impriżi minbarra dealers u sewwejja awtorizzati li jkunu involuti direttament jew indirettament fit-tiswija u l-manutenzjoni tal-vetturi motorizzati; 91. 'vettura ġdida' tfisser vettura li tissodisfa waħda minn dawn il-kundizzjonijiet: (a) qatt ma ġiet irreġistrata qabel, jew (b) tkun ilha rreġistrata inqas minn sitt xhur fil-waqt tal-applikazzjoni għall-approvazzjoni individwali. 92. 'vettura ta' tmiem is-serje' tfisser kwalunkwe vettura li hi parti minn stokk li ma jistax jiġi rreġistrat, mibjugħ jew imdaħħal fis-servizz minħabba d-dħul fis-seħħ ta' rekwiżiti tekniċi ġodda li għalihom ma ġiex approvat; 93. 'vettura b'żewġ roti motorizzata' tfisser vettura b'żewġ roti motorizzata, inklużi r-roti motorizzati b'żewġ roti, il-mopeds b'żewġ roti u l-muturi b'żewġ roti, u t-taqsira tagħha hija 'PTW'; 94. 'triċiklu motorizzat' tfisser vettura motorizzata bi tliet roti li tissodisfa l-kriterji ta' klassifikazzjoni għall-vetturi tal-kategorija L5e; 95. 'kwadriċklu' tfisser vettura b'erba' roti li tissodisfa l-kriterji ta' klassifikazzjoni għal vetturi tal-kategorija L6e jew L7e; 96. 'vettura awtoekwilibranti' tfisser kunċett ta' vettura li huwa bbażat fuq ekwilibriju inerenti instabbli u li jeħtieġ sistema ta' kontroll awżiljarju biex jinżamm il-bilanċ, u li jinkludi vetturi motorizzati b'rota waħda jew vetturi motorizzati b'żewġ roti paralleli; 97. 'quad għat-triq' tfisser vettura b'erba' roti ddiżinjata biex tinstaq fuq toroq pubbliċi bit-tarmak u li tissodisfa l-kriterji għal quads għa—triq, tal-kategorija L6Ae, jew quads tat-triq tqal, tal-kategorija L7Ae; 98. 'karru' tfisser kwalunkwe vettura bir-roti li ma għandhiex propulsjoni minna stess li titfassal u tinbena biex tiġi rmunkata minn vettura tal-kategorija L; 99. 'roti doppji' tfisser żewġ roti mmuntati fuq l-istess fus, li jitqiesu bħala rota waħda, u li d-distanza bejn iċ-ċentri taż-żoni ta' kuntatt mal-art tagħhom tkun inqas minn 460 mm; 100. 'reġistrazzjoni' tfisser l-awtorizzazzjoni amministrattiva għad-dħul fis-servizz fit-triq ta' vettura, li tinvolvi l-identifikazzjoni tal-vettura u l-ħruġ ta' numru tas-serje għaliha, li għandu jkun magħruf bħala n-numru tar-reġistrazzjoni, kemm jekk ikun permanenti, temporanju jew għal żmien qasir; 101. 'dħul fis-servizz' tfisser l-ewwel użu fl-Unjoni, għall-iskop intenzjonat, ta' vettura, sistema, komponent jew unità teknika separata koperti minn dan ir-Regolament; 102. 'bejgħ' tfisser kull bejgħ, mingħand manifattur tal-vetturi lil bejjiegħ bl-imnut jew il-bejgħ lill-utent aħħari; 103. ‘tagħmel disponibbli fis-suq’ tfisser kwalunkwe forniment ta' vettura, sistema, komponent jew unità teknika separata għad-distribuzzjoni jew l-użu fis-suq tal-Unjoni fl-andament ta' attività kummerċjali, bi ħlas sew b'xejn; 104. 'tqegħid fis-suq' tfisser li vettura, sistema, komponent jew unità teknika separata ssir disponibbli għall-ewwel darba fl-Unjoni; 105. 'tip ta' vettura' tfisser grupp ta' vetturi, inkluż varjanti jew verżjonijiet ta' kategorija partikolari, li ma jvarjawx f'mill-inqas l-aspetti essenzjali li ġejjin: (a) il-kategorija jew is-subkategorija; (b) il-manifattur; (c) ix-chassis, il-qafas, is-subqafas, il-qiegħ jew l-istruttura li magħha huma mqabbda l-komponenti maġġuri; (d) il-prinċipji operattivi tal-propulsjoni tagħhom; (e) l-ispeċifikazzjoni tat-tip mogħtija mill-manifattur: 106. 'varjant' tfisser vettura tal-istess tip fejn: (a) il-karatteristiċi bażiċi tal-forma tal-istruttura jkunu l-istess; (b) ikollhom l-istess propulsjoni u l-istess konfigurazzjoni tal-propulsjoni; (c) fejn magna tal-kombustjoni tkun parti mill-propulsjoni, ikollhom l-istess ċiklu operattiv tal-magna; (d) għandhom l-istess numru u arranġament ta' ċilindri; (e) għandhom l-istess tip ta' gearbox; (f) id-differenza fil-massa f'kundizzjoni ta' sewqan bejn il-valur l-iktar baxx u l-ogħla valur ma teċċedix 20 % tal-valur l-iktar baxx; (g) id-differenza fil-massa massima permessibbli bejn il-valur l-iktar baxx u l-ogħla valur ma teċċedix 20 % tal-valur l-iktar baxx; (h) id-differenza fil-kapaċità taċ-ċilindru tal-unità tal-potenza (fil-każ ta' unità ta' kombustjoni) bejn il-valur l-iktar baxx u l-ogħla valur ma teċċedix 30 % tal-valur l-iktar baxx; (i) id-differenza fil-produzzjoni tal-potenza tal-unità tal-potenza bejn il-valur l-iktar baxx u l-ogħla valur ma teċċedix 30 % tal-valur l-iktar baxx; 107. 'verżjoni' tfisser vettura li tikkonsisti minn taħlita ta' elementi murija fil-pakkett informattiv imsemmi fl-Artikolu 27(10). Artikolu 4 Kategoriji ta' vetturi 108. Vetturi tal-kategorija L jinkludu vetturi motorizzati b'żewġ, tliet u erba' roti kif ikkategorizzati fil-paragrafi li ġejjin u l-Anness I, inkluż roti motorizzati, mopeds b'żewġ jew tliet roti, muturi b'żewġ jew tliet roti, muturi bis-sidecar, quads tat-triq ħfief jew tqal, u mini-cars ħfief jew tqal. 109. Għall-iskopijiet ta' dan ir-Regolament, il-kategoriji u s-subkategoriji tal-vetturi li ġejjin japplikaw, kif deskritt fl-Anness I: (a) Vettura tal-kategorija L1e (vettura motorizzata ħafifa b'żewġ roti), subkategorizzata fi: (i) Vettura L1Ae (rota motorizzata); (ii) Vettura L1Be (moped b'żewġ roti). (b) Vettura tal-kategorija L2e (moped bi tliet roti). (c) Vettura tal-kategorija L3e (mutur b'żewġ roti), subkategorizzat fi: (i) ir-rendiment tal-mutur[53], subkategorizzat iktar fi: – Vettura A1 (mutur b'rendiment baxx); – Vettura A2 (mutur b'rendiment medju); – Vettura A3 (mutur b'rendiment għoli). (ii) il-veloċità massima ddisinjatatal-vettura: - inqas minn 130 km/h jew daqs; - ogħla minn 130 km/h. (d) Vettura tal-kategorija L4e (mutur b'żewġ roti bis-side-car). (e) Vettura tal-kategorija L5e (triċiklu motorizzat), subkategorizzat fi: (i) Vettura tas-subkategorija L5Ae (triċiklu); (ii) Vettura tas-subkategorija L5Be (triċiklu kummerċjali), subkategorizzat iktar fi: – Vettura L5Be – U: triċiklu tal-utilità ddiżinjat esklussivament għall-ġarr tal-oġġetti; – Vettura L5Be – P: vettura primarjament iddiżinjata u użata għall-ġarr tal-passiġġieri. (f) Vettura tal-kategorija L6e (kwadriċikli ħfief), subkategorizzati fi: (i) Vettura L6Ae (quad tat-triq ħafif); (ii) Vettura L6Be (mini car ħafif), subkategorizzat iktar fi: – Vettura L6BE - u: vettura tal-utilità ddiżinjata esklussivament għall-ġarr tal-oġġetti; – Vettura L6bE – P: vettura primarjament iddiżinjata u użata għall-ġarr tal-passiġġieri. (g) Vettura tal-kategorija L7e (kwadriċikli tqal), subkategorizzati fi: (i) Vettura tas-subkategorija L7Ae (quad tat-triq tqil); (ii) Vettura tas-subkategorija L7Be (mini-car tqila), subkategorizzata fi: – Vettura L7Be – U: vettura tal-utilità ddiżinjata esklussivament għall-ġarr tal-oġġetti; – Vettura L7Be – P: vettura primarjament iddiżinjata u użata għall-ġarr tal-passiġġieri. 110. Il-vetturi tal-kategorija L elenkati fil-paragrafu 2 huma kklassifikati iktar skont il-propulsjoni tal-vettura fis-subkategoriji li ġejjin: (a) propulsjoni b'magna tal-kombustjoni interna: - compression ignition (CI); - positive ignition (PI); (b) propulsjoni b'magna tal-kombustjoni esterna, turbina jew magna bil-pistins iduru, li biha, għall-iskop tal-konformità mar-rekwiżiti ambjentali u tas-sikurezza funzjonali, vettura mgħammra b'dan it-tip ta' propulsjoni titqies l-istess bħal vettura bil-propulsjoni ta' magna ta' kombustjoni interna PI; (c) propulsjoni b'magna li taħdem b'arja diġà kkumpressata u ma tarmix livelli ogħla ta' sustanzi li jniġġsu u/jew gassijiet inerti mil-livelli preżenti fl-arja normalment, u fir-rigward tar-rekwiżiti tas-sikurezza u l-ħżin u l-provvista tal-fjuwil, din il-vettura titqies bħal vettura li topera bil-gass; (d) propulsjoni b'magna elettrika; (e) vettura ibrida li tgħaqqad kull konfigurazzjoni ta' propulsjoni msemmija fis-subparagrafi preċedenti (a), (b), (c) jew (d) jew kull taħlita multipla ta' dawn il-konfigurazzjonijiet ta' propulsjoni inkluż magni multipli tal-kombustjoni u/jew elettriċi. 111. Fir-rigward tal-kategorizzazzjoni tal-vetturi tal-kategorija L fil-paragrafu 2: vettura li ma taqax taħt ċerta kategorija billi teċċedi għallinqas wieħed mill-kriterji stipulati għal dik il-kategorija, taqa' fil-kategorija li jmiss li tissodisfa l-kriterji tagħha. Dan japplika għall-gruppi li ġejjin ta' kategoriji u subkategoriji: (a) il-kategorija L1e bis-subkategoriji tagħha L1Ae u L1Be u l-kategorija L3e bis-subkategoriji tagħha L3e - A1, L3e - A2 u L3e - A3; (b) il-kategorija L2e u l-kategorija L5e bis-subkategoriji tagħhaL5Ae u L5Be; (c) il-kategorija L6e bis-subkategoriji tagħha L6Ae u L6Be u l-kategorija L7e bis-subkategoriji tagħha L7Ae u L7Be; (d) kull sekwenza loġika oħra ta' kategoriji u/jew subkategoriji proposta mill-manifattur u approvata mill-awtorità tal-approvazzjoni tat-tip. KAPITOLU IIOBBLIGI ĠENERALI Artikolu 5 Obbligi ġenerali tal-Istati Membri u l-awtoritajiet nazzjonali 112. L-Istati Membri għandhom jistabbilixxu u jaħtru l-awtoritajiet tal-approvazzjoni tat-tip kompetenti fi kwistjonijiet li jirrigwardaw l-approvazzjoni u l-awtoritajiet tas-sorveljanza tas-suq kompetenti fi kwistjonijiet li jirrigwardaw is-sorveljanza tas-suq skont dan ir-Regolament. L-Istati Membri għandhom jinnotifikaw il-Kummissjoni bit-twaqqif u l-ħatra ta' dawn l-awtoritajiet skont l-Artikolu 68. L-att ta' notifika tal-awtoritajiet ta' approvazzjoni għandu jinkludi l-isem, l-indirizz inkluż l-indirizz elettroniku u l-qasam ta' responsabbiltà tagħhom. 113. L-awtoritajiet nazzjonali għandhom jippermettu l-bejgħ, ir-reġistrazzjoni u d-dħul fis-servizz ta' dawk il-vetturi, komponenti u unitajiet tekniċi separati biss li jissodisfaw ir-rekwiżiti ta' dan ir-Regolament. 114. L-awtoritajiet nazzjonali ma għandhomx jipprojbixxu, jirrestrinġu jew jimpedixxu r-reġistrazzjoni ta' vetturi, sistemi, komponenti jew unitajiet tekniċi separati, il-bejgħ tagħhom, jew id-dħul tagħhom fis-servizz jew l-użu tagħhom fit-toroq għal raġunijiet marbuta ma’ aspetti tal-kostruzzjoni u l-funzjonament tagħhom koperti minn dan ir-Regolament, jekk jissodisfaw ir-rekwiżiti tiegħu. 115. L-Istati Membri għandhom jorganizzaw u jwettqu sorveljanza tas-suq u kontrolli tal-vetturi, sistemi, komponenti jew unitajiet tekniċi separati li jidħlu fis-suq tal-Unjoni skont il-Kapitlu III tar-Regolament (KE) Nru 765/2008. Artikolu 6 Obbligi ġenerali tal-awtoritajiet tal-approvazzjoni 116. L-awtoritajiet tal-approvazzjoni għandhom jiżguraw li l-manifatturi li japplikaw għall-approvazzjoni tat-tip jikkonformaw mal-obbligi tagħhom skont dan ir-Regolament. 117. L-awtoritajiet tal-approvazzjoni għandhom japprovaw biss dawk il-vetturi, sistemi, komponenti jew unitajiet tekniċi separati li jissodisfaw ir-rekwiżiti ta’ dan ir-Regolament. Artikolu 7 Obbligi ġenerali tal-manifatturi 118. Il-manifatturi għandhom jiżguraw li meta l-vetturi, sistemi, komponenti jew unitajiet tekniċi separati jinbiegħu jew jiddaħħlu fis-servizz, dawn ikunu manifatturati u approvati skont ir-rekwiżiti stipulati f'dan ir-Regolament u l-atti delegati u implimentattivi adottati skont dan ir-Regolament. Fil-każ ta' approvazzjoni tat-tip f'diversi stadji, kull manifattur ikun responsabbli għall-approvazzjoni u l-konformità tal-produzzjoni tas-sistemi, il-komponenti jew l-unitajiet tekniċi separati miżjuda fl-istadju tat-tlestija tal-vettura mmaniġġata mill-manifattur. Kull manifattur li jimmodifika komponenti jew sistemi diġà approvati fl-istadji ta' qabel għandu jkun responsabbli għall-approvazzjoni u l-konformità tal-produzzjoni ta' dawk il-komponenti u s-sistemi. 119. Manifatturi li jimmodifikaw il-vettura mhux lesta sabiex din tikkwalifika bħala kategorija ta' vetturi differenti, bil-konsegwenza li r-rekwiżiti legali li diġà kien ġew evalwati fi stadju preċedenti ta' approvazzjoni jkunu nbiddlu, huma wkoll responsabbli għall-konformità mar-rekwiżiti mibdula. 120. Għall-iskopijiet tal-approvazzjoni ta' vetturi, sistemi, komponenti jew unitajiet tekniċi separati koperti minn dan ir-Regolament, manifatturi stabbiliti barra mill-Unjoni għandhom jaħtru rappreżentant wieħed stabbilit fl-Unjoni biex jirrappreżentahom quddiem l-awtorità tal-approvazzjoni. 121. Barra minn hekk, dawn għandhom jaħtru rappreżentant għall-iskopijiet tas-sorveljanza tas-suq li jista' jkun ir-rappreżentant imsemmi fit-tieni paragrafu jew rappreżentant addizzjonali ieħor. 122. Il-manifatturi għandhom ikunu responsabbli lejn l-awtorità tal-approvazzjoni għall-aspetti kollha tal-proċess tal-approvazzjoni u biex tiġi żgurata l-konformità tal-produzzjoni, kemm jekk il-manifattur ikun involut direttament fl-istadji kollha tal-bini ta' vettura, sistema, komponent jew unità teknika separata kif ukoll jekk le. 123. Il-manifatturi għandhom jiżguraw li jkunu ġew stabbiliti proċeduri sabiex il-produzzjoni tas-serje tibqa' konformi. It-tibdiliet fid-diżinn ta' vettura, sistema, komponent jew unità teknika separata jew fil-karatteristiċi u tibdiliet fir-rekwiżiti li għalihom vettura, sistema, komponent jew unità teknika separata jkunu ddikjarati li jikkonformaw magħhom għandhom jitqiesu b'mod xieraq. 124. Barra mill-marki statutorji u l-mark tal-approvazzjoni tat-tip imwaħħla mal-vetturi, sistemi, komponenti jew unitajiet tekniċi separati skont l-Artikolu 37, il-manifatturi għandhom jindikaw isimhom, l-isem kummerċjali rreġistrat jew il-marka kummerċjali rreġistrata u l-indirizz li fih jistgħu jiġu kkuntattjati fuq il-vetturi, sistemi, komponenti jew unitajiet tekniċi separati jew, meta dan ma jkunx possibbli għas-sistemi, komponenti jew unitajiet tekniċi separati, fuq l-ippakkjar jew f'dokument li jakkumpanja s-sistema, il-komponent jew l-unità teknika separata. L-indirizz għandu jindika punt uniku fejn jista' jiġi kkuntattjat il-manifattur. 125. Il-manifatturi għandhom jiżguraw li, filwaqt li vettura, sistema, komponent jew unità teknika separata tkun taħt ir-responsabbiltà tagħhom, il-kundizzjonijiet tal-ħżin jew tat-trasport ma jippreġudikawx il-konformità tagħha mar-rekwiżiti stabbiliti f'dan ir-Regolament. Artikolu 8 Obbligi tal-manifatturi li jirrigwardaw il-konformità ta' vetturi, sistemi u komponenti jew unitajiet separati tekniċi 126. Il-manifatturi li jqisu jew għandhom għalfejn jaħsbu li meta l-vettura, sistema, komponent jew unità teknika separata tagħhom li nbiegħet jew iddaħħlet fis-servizz mhijiex konformi ma' dan ir-Regolament jew l-atti delegati u implimentattivi adottati skont dan ir-Regolament għandhom minnufih jieħdu l-miżuri korrettivi meħtieġa biex dik il-vettura, sistema, komponent jew unità teknika separata tinġieb f'konformità, tiġi rtirata jew imsejħa lura, skont kif ikun xieraq. 127. Meta l-vettura, sistema, komponent jew unità teknika separata tippreżenta riskju, il-manifatturi għandhom minnufih jinfurmaw b'dan lill-awtoritajiet tas-sorveljanza tas-suq u tal-approvazzjoni tal-Istati Membri fejn il-vettura, sistema, komponent jew unità teknika separata tkun inbiegħet jew iddaħħlet fis-servizz, u jagħtu d-dettalji, partikolarment tan-nuqqas ta' konformità u kull miżura korrettiva li tkun ittieħdet. 128. Il-manifatturi għandhom iżommu fajl għall-informazzjoni msemmi fl-Artikolu 25 u ċ-ċertifikati tal-konformità msemmija fl-Artikolu 36 għad-dispożizzjoni tal-awtoritajiet tal-approvazzjoni għal perjodu ta' mill-inqas 10 snin. 129. Il-manifatturi għandhom, wara talba motivata minn awtorità nazzjonali kompetenti, jipprovduha bl-informazzjoni u d-dokumentazzjoni kollha meħtieġa biex tintwera l-konformità tal-vettura, sistema, komponent jew unità teknika separata, f'waħda mil-lingwi uffiċjali tal-Istat Membru ta' dik l-awtorità. Il-manifatturi għandhom jikkooperaw mal-awtorità nazzjonali, fuq it-talba tagħha, fuq kull azzjoni meħuda biex jiġu eliminati r-riskji ppreżentati mill-vetturi, sistemi, komponenti jew unitajiet tekniċi separati li jkunu nbiegħu, ġew irreġistrati jew iddaħħlu fis-servizz. Artikolu 9 Obbligi tar-rappreżentant tal-manifattur fir-rigward tas-sorveljanza tas-suq Ir-rappreżentant tal-manifattur għas-sorveljanza tas-suq għandu jwettaq il-ħidmiet speċifikati fil-mandat li jkun irċieva mill-manifattur. Dan il-mandat għandu jippermetti lir-rappreżentant għall-inqas li jagħmel dan li ġej: (1) iżomm fajl għall-informazzjoni msemmi fl-Artikolu 25 u ċ-ċertifikati tal-konformità msemmija fl-Artikolu 36 għad-dispożizzjoni tal-awtoritajiet tal-approvazzjoni għal perjodu ta' mill-inqas 10 snin. (2) isegwi rikjesta sostanzjata minn awtorità tal-approvazzjoni, jipprovdi lil dik l-awtorità bl-informazzjoni u d-dokumentazzjoni kollha meħtieġa biex tintwera l-konformità ta' vettura, sistema, komponent jew unità teknika separata; (3) jikkoopera mal-awtoritajiet tas-sorveljanza tas-suq u/jew tal-approvazzjoni, fuq it-talba tagħhom, dwar kull azzjoni meħuda biex telimina r-riskju li jirrappreżentaw vetturi, sistemi, komponenti jew unitajiet tekniċi separati koperti mill-mandat tagħhom. Artikolu 10 Obbligi ġenerali tal-importaturi 130. L-importaturi għandhom jbiegħu jew jirreġistraw biss fis-suq tal-Unjoni vetturi, sistemi, komponenti jew unitajiet tekniċi separati konformi. 131. Qabel ma jsir il-bejgħ, ir-reġistrazzjoni jew id-dħul fis-servizz ta' vettura, sistema, komponent jew unità teknika separata, l-importaturi għandhom jiżguraw li l-vettura, sistema, komponent jew unità teknika separata jkollha approvazzjoni tat-tip tal-UE. L-importaturi għandhom jiżguraw li l-pakkett informattiv jikkonforma mar-rekwiżiti tal-Artikolu 27(10), li l-vettura, sistema, komponent jew unità teknika separata jkollha l-marka tal-approvazzjoni tat-tip rekwiżita, tkun akkumpanjata mid-dokumenti rekwiżiti, tikkonforma mal-Artikolu 7(7) u li l-manifattur ikun mexa mar-rekwiżiti tal-Artikolu 7(6). 132. Meta importaturi jqisu jew ikollhom għalfejn jaħsbu li vettura, sistema, komponent jew unità teknika separata ma tkunx konformi mar-rekwiżiti ta' dan ir-Regolament, u partikolarment ma tikkonformax mal-approvazzjoni tat-tip tagħha, huma ma għandhomx ibiegħu jew jirreġistraw il-vettura, sistema, komponent jew unità teknika separata sakemm tinġieb f'konformità. Barra minn hekk, meta jqisu jew ikollhom għalfejn jaħsbu li l-vettura, sistema, komponent jew unità teknika separata tippreżenta riskju, għandhom jinfurmaw lill-manifattur, lill-awtoritajiet tas-sorveljanza tas-suq u lill-awtoritajiet tal-approvazzjoni b'dan. 133. L-importaturi għandhom jindikaw isimhom, l-isem kummerċjali reġistrat jew il-marka kummerċjali reġistrata tagħhom u l-indirizz fejn ikunu jistgħu jiġu kkuntattjati fuq l-vettura, sistema, komponent jew unità teknika separata jew, jekk dan ma jkunx possibbli għas-sistemi, komponenti jew unitajiet tekniċi separati, fuq l-ippakkjar tiegħu jew f’dokument li jakkumpanja s-sistemi, komponenti jew unitajiet tekniċi separati. 134. L-importaturi għandhom jiżguraw li l-vettura, sistema, komponent jew unità teknika separata tkun akkumpanjata mill-istruzzjonijiet u l-informazzjoni meħtieġa, kif rikjest skont l-Artikolu 59, fil-lingwi uffiċjali tal-Istati Membri kkonċernati. 135. L-importaturi għandhom jiżguraw li, filwaqt li l-vettura, sistema, komponent jew unità teknika separata ikun taħt ir-responsabbiltà tagħhom, il-kundizzjonijiet ta' ħżin jew trasport ma jippreġudikawx il-konformità tiegħu mar-rekwiżiti stabbiliti f'dan ir-Regolament. 136. Meta jitqies meħtieġ fir-rigward tar-riskji preżentati minn vettura, sistema, komponent jew unità teknika separata, l-impurtaturi, għall-finijiet tal-protezzjoni tas-saħħa u tas-sikurezza tal-konsumaturi, għandhom jinvestigaw u, jekk ikun meħtieġ, iżommu reġistru ta’ lmenti u ta' teħid lura ta’ vetturi, sistemi, komponenti jew unitajiet tekniċi separati, u għandhom iżommu lid-distributuri infurmati dwar dan il-monitoraġġ. Artikolu 11 Obbligi tal-importaturi li jirrigwardaw il-konformità ta' vetturi, sistemi u komponenti jew unitajiet separati tekniċi 137. L-importaturi li jqisu jew għandhom għalfejn jaħsbu li vettura, sistema, komponent jew unità teknika separata tagħhom li nbiegħet jew iddaħħlet fis-servizz mhijiex konformi ma' dan ir-Regolament għandhom minnufih jieħdu l-miżuri korrettivi meħtieġa biex dik il-vettura, sistema, komponent jew unità teknika separata tinġieb f'konformità, tiġi rtirata jew tissejjaħ lura, skont kif ikun xieraq. 138. Meta vettura, sistema, komponent jew unità teknika separata tippreżenta riskju, l-importaturi għandhom minnufih jinfurmaw b'dan l-awtoritajiet tas-sorveljanza tas-suq u tal-approvazzjoni tal-Istati Membri fejn ikunu għamlu disponibbli l-vettura, sistema, komponent jew unità teknika separata u għandhom jagħtu d-dettalji, partikolarment tan-nuqqas ta' konformità u kull miżura korrettiva li tkun ittieħdet. 139. L-importaturi għandhom, għall-perjodu ta’ 10 snin, iżommu kopja tad-dikjarazzjoni tal-konformità għad-dispożizzjoni tal-awtoritajiet tas-sorveljanza tas-suq u tal-approvazzjoni u jiżguraw li l-pakkett tal-informazzjoni kif imsemmija fl-Artikolu 27(10) issir disponibbli għal dawk l-awtoritajiet jekk jitolbuha. 140. L-importaturi għandhom, wara talba motivata minn awtorità nazzjonali, jipprovduha bl-informazzjoni u d-dokumentazzjoni kollha meħtieġa biex tintwera l-konformità tal-vettura, sistema, komponent jew unità teknika separata, f'waħda mil-lingwi uffiċjali tal-Istat Membru ta' dik l-awtorità. L-importaturi għandhom jikkooperaw ma' dik l-awtorità, fuq talba tagħha, dwar kwalunkwe azzjoni meħuda biex jiġu eliminati r-riskji li tirrappreżenta vettura, sistema, komponent jew unità teknika separata li jkunu biegħu, irreġistraw jew ikunu responsabbli għad-dħul fis-servizz ta' vettura, sistema, komponent jew unità teknika separata. Artikolu 12 Obbligi ġenerali tad-distributuri 141. Id-distributuri għandhom jaġixxu b'attenzjoni fir-rigward tar-rekwiżiti applikabbli fil-każ tal-bejgħ, ir-reġistrazzjoni jew id-dħul fis-servizz ta' vettura, sistema, komponent jew unità teknika separata. 142. Qabel il-bejgħ, ir-reġistrazzjoni jew id-dħul fis-servizz ta' vettura, sistema, komponent jew unità teknika separata, id-distributuri għandhom jivverifikaw li l-vettura, sistema, komponent jew unità teknika separata jkollhom il-pjanċa statutorja jew il-marka tal-approvazzjoni tat-tip meħtieġa, li jkunu akkumpanjati mid-dokumenti meħtieġa u minn struzzjonijiet u informazzjoni dwar is-sikurezza fil-lingwi uffiċjali tal-Istat Membru li fih il-vettura, sistema, komponent jew unità teknika separata għandhom jinbiegħu, jiġu rreġistrati jew jiddaħħlu fis-servizz, u li l-manifattur u l-importatur ikunu mxew mar-rekwiżiti stipulati fl-Artikolu 7(6), 7 (7) u 10(4). 143. Id-distributuri għandhom jiżguraw li, filwaqt li vettura, sistema, komponent jew unità teknika separata tkun taħt ir-responsabbiltà tagħhom, il-kundizzjonijiet tal-ħżin jew tat-trasport ma jippreġudikawx il-konformità tagħha mar-rekwiżiti stabbiliti f'dan ir-Regolament. Artikolu 13 Obbligi tad-distributuri li jirrigwardaw il-konformità ta' vetturi, sistemi u komponenti jew unitajiet separati tekniċi 144. Meta d-distributuri jqisu jew ikollhom għalfejn jaħsbu li vettura, sistema, komponent jew unità teknika separata ma tkunx konformi mar-rekwiżiti ta' dan ir-Regolament, ma għandhomx ibiegħu jew jirreġistraw il-vettura, sistema, komponent jew unità teknika separata u għandhom jipprevjenu d-dħul tagħha fis-servizz sakemm tinġieb f'konformità. 145. Id-distributuri li jqisu jew għandhom għalfejn jaħsbu li vettura, sistema, komponent jew unità teknika separata tagħhom li jkunu biegħu jew irreġistraw jew li jkunu responsabbli għad-dħul tagħha fis-servizz, mhijiex konformi ma' dan ir-Regolament għandhom jiżguraw li jittieħdu l-miżuri korrettivi meħtieġa biex dik il-vettura, sistema, komponent jew unità teknika separata tinġieb f'konformità, tiġi rtirata jew tissejjaħ lura, skont kif ikun xieraq. 146. Meta vettura, sistema, komponent jew unità teknika separata tippreżenta riskju, id-distributuri għandhom minnufih jinfurmaw b'dan u jagħtu d-dettalji, partikolarment dwar in-nuqqas tal-konformità u kull miżura korrettiva li ttieħdet, lill-awtoritajiet tas-sorveljanza tas-suq u tal-approvazzjoni tal-Istati Membri fejn biegħu, irreġistraw jew fejn id-distributuri kienu responsabbli għad-dħul fis-servizz tal-vettura, sistema, komponent jew unità teknika separata, kif ukoll lill-manifattur u lill-importatur. 147. Wara talba sostanzjata minn awtorità nazzjonali, id-distributuri għandhom jipprovduha bl-informazzjoni u d-dokumentazzjoni kollha meħtieġa biex tintwera l-konformità ta' vettura, sistema, komponent jew unità teknika separata. Għandhom jikkooperaw ma' dik l-awtorità, fuq it-talba tagħha, fuq kull azzjoni meħuda biex jiġu eliminati r-riskji ppreżentati mill-vetturi, sistemi, komponenti jew unitajiet tekniċi separati li jkunu nbiegħu jew irreġistrati jew li kienu responsabbli għad-dħul tagħhom fis-servizz. Artikolu 14 Obbligi addizzjonali tal-importaturi u d-distributuri Importatur jew distributur għandu jitqies manifattur għall-iskopijiet ta' dan ir-Regolament u għandu jkun soġġett għall-obbligi tal-manifattur skont l-Artikolu 7 sa 9, fejn l-importatur jew id-distributur ibiegħ, jirreġistra jew ikun responsabbli għad-dħul fis-servizz ta' vettura, sistema, komponent jew unità teknika separata taħt ismu jew il-marka kummerċjali tiegħu jew jimmodifika vettura, sistema, komponent jew unità teknika separata li tkun diġà nbiegħet, ġiet irreġistrata jew iddaħħlet fis-servizz b'tali mod li tista' tiġi affettwata l-konformità mar-rekwiżiti applikabbli. Artikolu 15 Identifikazzjoni tal-operaturi ekonomiċi L-operaturi ekonomiċi għandhom, jekk mitluba, jidentifikaw dan li ġej lill-awtoritajiet tas-sorveljanza tas-suq u tal-approvazzjoni, għal perjodu ta' 10 snin: (1) kull operatur ekonomiku li jkun fornihom b'vettura, sistema, komponent jew unità teknika separata; (2) kull operatur ekonomiku li jkunu fornewlu vettura, sistema, komponent jew unità teknika separata. KAPITOLU IIIREKWIŻITI SOSTANTIVI Artikolu 16 Rekwiżi sostantivi ġenerali 148. Vetturi u sistemi tal-kategorija L, komponenti u unitajiet tekniċi separati maħsuba għal dawn il-vetturi għandhom jikkonformaw mar-rekwiżiti elenkati fl-Anness II sa VII. 149. Sabiex ikun żgurat livell għoli ta' ħarsien tas-sikurezza u tal-ambjent, il-Kummissjoni għandha tistipula rekwiżiti tekniċi dettaljati, inklużi l-proċeduri tat-testijiet u l-valuri ta' limitu fejn ikunu applikabbli, għal rekwiżiti biss li mhux il-limiti ambjentali elenkati fl-Anness VI u VII ta' dan ir-Regolament, permezz ta' atti delegati skont l-Artikoli 76, 77 u 78. Artikolu 17 Projbizzjoni tal-apparat ta' invalidazzjoni L-użu ta' apparat ta' invalidazzjoni li jnaqqas l-effettività tas-sikurezza, il-kompatibilità elettromanjetika, is-sistema dijanjostika abbord, is-sistemi tat-tnaqqis tal-istorbju jew tas-sistemi ta' tnaqqis tal-emissjonijiet ta' sustanzi li jniġġsu għandu jiġi pprojbit. Element tad-diżinn ma għandux jitqies bħala apparat ta' invalidazzjoni jekk kwalunkwe waħda mill-kundizzjonijiet li ġejjin tiġi sodisfatta: (1) il-bżonn tal-apparat huwa ġġustifikat għal raġunijiet ta’ protezzjoni tal-magna mill-ħsara jew inċidenti u għat-tħaddim fis-sigurtà tal-vettura; (2) it-tagħmir ma jaħdimx għajr għall-ħtiġijiet tal-istartjar tal-magna; (3) il-kundizzjonijiet tat-tħaddim huma inklużi sa punt sostanzjali fil-proċeduri tat-test għall-verifika tal-konformità tal-vettura ma' dan ir-Regolament u mal-atti delegati u implimentattivi tiegħu. Artikolu 18 Miżuri li jirrigwardaw il-modifiki għall-grupp tal-propulsjoni tal-vetturi 150. 'Il-grupp tal-propulsjoni' tfisser il-komponenti u s-sistemi ta' vettura li jiġġeneraw il-potenza u jwassluha sal-art, inklużi l-magna (jew magni), is-sistemi tal-ġestjoni tal-magna jew kull modulu ieħor ta' kontroll, it-tagħmir tal-kontroll tat-tniġġis, it-trażmissjoni u l-kontroll tagħha, jew id-drive shaft jew belt drive jew chain drive, id-differentials, il-final drive u d-driven wheel tyre (radius). 151. Il-vetturi tal-kategorija L għandhom ikunu mgħammra b'miżuri ddiżinjati biex jipprevjenu t-tbagħbis tal-grupp tal-propulsjoni tal-vettura, u dawn għandhom jiġu stipulati f'att delegat permezz ta' serje ta' rekwiżiti u speċifikazzjonijiet tekniċi bil-għan: (a) tal-prevenzjoni tal-modifiki li jistgħu jippreġudikaw is-sikurezza, partikolarment billi jiżdied ir-rendiment tal-vettura bit-tbagħbis tal-grupp tal-propulsjoni sabiex jiżdied it-torque/massimu u/jew il-potenza u/jew l-ogħla veloċità li l-vettura ġiet iddiżinjata għaliha kif iddikjarati mill-manifattur ta' vettura fil-waqt tal-approvazzjoni tat-tip, u/jew (b) tal-prevenzjoni tal-ħsara lill-ambjent. 152. Il-Kummissjoni għandha tistipula r-rekwiżiti speċifiċi dwar il-miżuri msemmija fil-paragrafu 2 permezz ta' att delegat adottat skont l-Artikoli 76, 77 u 78. 153. Wara modifika tal-grupp tal-propulsjoni, vettura għandha tikkonforma mar-rekwiżiti tekniċi tal-kategorija u s-subkategorija inizjali tal-vetturi, jew jekk applikabbli, il-kategorija u s-subkategorija l-ġdida tal-vetturi, li kienu fis-seħħ meta l-vettura oriġinali nbiegħet, ġiet irreġistrata jew iddaħħlet fis-servizz, inklużi l-aħħar emendi lir-rekwiżiti. Artikolu 19 Rekwiżiti ġenerali għas-sistemi dijanjostiċi abbord 154. Erba' snin wara d-data msemmija fit-tieni subparagrafu tal-Artikolu 82, il-vetturi l-ġodda kollha fis-subkategoriji L1Be, L3e, L5e, L6Ae u L7Ae għandhom jiġu mgħammra bl-ewwel stadju ta' sistema dijanjostika abbord (OBD) li timmonitorja u tirrapporta dwar il-kontinwità taċ-ċirkwit elettriku, ċirkwiti elettriċi xxortjati u miftuħa u r-razzjonalità taċ-ċirkwit tal-magna u s-sistemi tal-ġestjoni tal-vettura (OBD I). 155. Sitt snin wara d-data msemmija fit-tieni subparagrafu tal-Artikolu 82, il-vetturi l-ġodda kollha fis-subkategoriji L6Be u L7Be għandhom jiġu mgħammra b'OBD I. 156. Tmien snin wara d-data msemmija fit-tieni subparagrafu tal-Artikolu 82, il-vetturi l-ġodda kollha għandhom jiġu mgħammra b'OBD I. 157. Wara konferma f'deċiżjoni adottata mill-Kummissjoni skont l-Artikolu 21(4), tmien snin wara d-data msemmija fit-tieni subparagrafu tal-Artikolu 82, il-vetturi l-ġodda kollha fis-(sub)kategoriji L1Be, L3e, L5e, L6Ae u L7Ae għandhom barra minn hekk jiġu mgħammra bit-tieni stadju ta' sistema dijanjostika abbord (OBD II), li, flimkien mal-OBD I, timmonitorja mhux biss il-fallimenti sħaħ iżda wkoll id-deterjorament tas-sistemi, il-komponenti u l-unitajiet tekniċi separati matul ħajjet il-vettura bil-kundizzjoni li l-kosteffettività tagħha tiġi ppruvata fl-istudju tal-effetti ambjentali msemmi fl-Artikolu 21(4) u (5). 158. Il-limiti tal-emissjonijiet OBD dettaljati huma stipulati fl-Anness VI(B). 159. Is-setgħat mogħtija lill-Kummissjoni biex tadotta, skont l-Artikolu 76, 77 u 78 att delegat li jistipula r-rekwiżiti tekniċi dettaljati marbuta mas-sistema dijanjostika abbord, inkluż ir-rekwiżiti OBD funzjonali u l-proċeduri tat-test għal dawk is-suġġetti elenkati fil-paragrafi 1 sa 5 sabiex jiġi żgurat livell għoli ta' sikurezza funzjonali, ħarsien ambjentali u l-istess livell standardizzat ta' aċċess għall-informazzjoni dwar it-tiswija u manutenzjoni għas-sewwejja kollha tal-vetturi. Artikolu 20 Rekwiżiti għas-sikurezza funzjonali tal-vetturi 160. Il-manifatturi għandhom jiżguraw li l-vetturi jiġu ddiżinjati, mibnija u mmuntati b'mod li jiġi minimizzat ir-riskju ta' korriment għall-okkupanti tal-vettura u għall-utenti oħra tat-triq. Is-sikurezza funzjonali tal-vettura għandha tiġi garantita għal ħajjet kollha ta' vettura, jekk il-vettura tintuża f'ċirkostanzi normali jew dawk intiżi. 161. Il-manifatturi għandhom jiżguraw li vetturi, sistemi, komponenti jew unitajiet tekniċi separati jikkonformaw mar-rekwiżiti rilevanti stipulati fl-Annessi II u VII u jikkonformaw mal-proċeduri tat-test u r-rekwiżiti tar-rendiment kif stipulati f'att delegat. 162. Ir-rekwiżiti msemmija fil-paragrafi 1 u 2 għandhom japplikaw għal vetturi, sistemi, komponenti jew unitajiet tekniċi separati safejn dawn huma ddikjarati applikabbli għall-kategorija rilevanti tal-vetturi minn dan ir-Regolament. 163. Sabiex jiġi żgurat livell għoli ta' sikurezza, il-Kummissjoni għandha tistabbilixxi rekwiżiti speċifiċi rigward is-sikurezza funzjonali tal-vetturi, inklużi proċeduri tat-testijiet u valuri ta' limitu, permezz ta' att delegat skont l-Artikoli 76, 77 u 78. Artikolu 21 Rekwiżiti għar-rendiment ambjentali 164. Il-manifatturi għandhom jiżguraw li l-vetturi jiġu ddiżinjati, mibnija u mmuntati b'mod li l-impatt fuq l-ambjent jiġi mminimizzat. Il-manifatturi għandhom jiżguraw li l-vetturi bl-approvazzjoni tat-tip jissodisfaw ir-rekwiżiti ambjentali tul ħajjet il-vettura kif stipulat fl-Annessi V, VI u VII. 165. Il-manifatturi għandhom jiżguraw li vetturi, sistemi, komponenti jew unitajiet tekniċi separati jikkonformaw mal-proċeduri tat-testijiet u r-rekwiżiti tat-testijiet li għandhom jiġu stipulati f'att delegat imsemmi fil-paragrafu 12. 166. Il-manifatturi għandhom jiżguraw li r-rekwiżiti tal-approvazzjoni tat-tip għall-verifika tar-rekwiżiti tad-durabilità jiġu sodisfatti. Il-manifattur għandu jagħżel waħda mill-proċeduri tat-test tat-durabilità li ġejjin li tista' tintuża biex tingħata evidenza lill-awtorità tal-approvazzjoni tat-tip li r-rendiment ambjentali ta' vettura bl-approvazzjoni tat-tip għandu d-durabilità: (a) ittestjar attwali tad-durabilità tal-vetturi billi tiġi koperta d-distanza stipulata fil-parti A tal-Anness VII u jintwera lill-awtorità tal-approvazzjoni tat-tip li r-rekwiżiti ambjentali stipulati f'dan ir-Regolament u l-atti delegati u implimentattivi tiegħu jiġu sodisfatti matul l-akkumulazzjoni tal-kilometraġġ tal-vettura f'intervalli regolari u fit-tmiem tal-akkumulazzjoni tal-kilometraġġ; (b) bil-multiplikazzjoni tal-fatturi ta' deterjorament stipulati fil-parti B tal-Anness VII u r-riżultati tat-testijiet ambjentali ta' vettura li tkun akkumulat iktar minn 100 km wara li tkun ġiet startjata fi tmiem il-linja tal-produzzjoni; ir-riżultati tal-kalkolu għandhom ikunu inqas mil-limiti ambjentali mill-parti A tal-Anness VI u jippruvaw dan li ġej: - F'din il-proċedura l-manifattur għandu juri lill-awtorità tal-approvazzjoni tat-tip ir-rendiment ambjentali ta' vettura li tkun akkumulat iktar minn 100 km wara li tkun ġiet startjata l-ewwel darba fi tmiem il-linja tal-produzzjoni, mgħammra b'sistemi u komponenti li ġew mgħoddija minn proċess rapidu ta' tixjiħ; - Huwa u juża din il-proċedura l-manifattur għandu jipprovdi evidenza lill-awtorità tal-approvazzjoni tat-tip u jipprova l-validità tal-korrelazzjoni bejn iż-żewġ proċeduri tad-durabilità stipulati f'(a) u (b). - Mhux iktar tard mill-1 ta' Jannar 2016, il-Kummissjoni għandha twettaq studju komprensiv tal-effett ambjentali. L-istudju għandu jevalwa l-kwalità tal-arja u s-sehem tas-sustanzi li jniġġsu għall-vetturi tal-kategorija L u għandu jkopri r-rekwiżiti tat-tipi ta' testijiet I, IV, V, VII u VIII elenkati fl-Anness V. Hija għandha tiġbor u tevalwa l-aħħar dejta xjentifika, is-sejbiet tar-riċerka xjentifika, l-immudellar u l-effiċjenza tal-ispejjeż bil-ħsieb li jiġu stabbiliti miżuri politiċi definittivi bil-konferma tad-dati tal-infurzar ta' Euro 5 (id-dati Euro 6 għall-muturi L3e) stipulati fl-Anness IV u r-rekwiżiti ambjentali Euro 5 (Euro 6 għall-muturi L3e) stipulati fl-Annessi V, VI(A3), VI(B2), VI(C2) u l-Anness VII fir-rigward tal-kilometraġġi ta' durabilità u fatturi ta' deterjorament ta' Euro 5 (Euro 6 għall-muturi L3e). - Abbażi tas-sejbiet tal-istudju tal-effetti ambjentali, l-Kummissjoni għandha tikkonferma: (a) id-dati tal-infurzar tal-livell Euro 5 (Euro 6 għall-muturi tal-kategorija L3e) msemmija fl-Anness IV; (b) il-limiti tal-emissjonijiet Euro 5 (Euro 6 għall-muturi tal-kategorija L3e) imsemmija fl-Anness VI(A3) u l-limiti OBD fl-Anness VI(B2); (c) li l-vetturi l-ġodda kollha fis-(sub)kategoriji L3e, L5e, L6Ae u L7Ae barra mill-istadju I tal-OBD għandhom jiġu mgħammra bl-istadju II tal-OBD fil-livell Euro 5 (Euro 6 għall-muturi tal-kategorija L3e); (d) li r-rekwiżiti tal-ittestjar tal-konformità interni għandhom jiġu introdotti fil-livell Euro 5 (Euro 6 għall-muturi tal-kategorija L3e), għal liema (sub)kategoriji ta' vetturi tal-kategorija L għandu jiddaħħal ittestjar tal-konformità intern u meta dan se jsir obbligatorju għall-kategoriji kollha ta' vetturi ta' kategorija L. "Konformità interna" tfisser l-ittestjar ta' vetturi rappreżentattivi mill-flotta tas-suq sabiex jiġi vverifikat jekk il-miżuri tekniċi meħuda mill-manifattur ikomplux jiżguraw li l-emissjonijiet mill-egżost u l-evaporazzjoni huma limitati effettivament u l-miżuri ta' sikurezza funzjonali u l-livelli assoċjati ta' rendiment tas-sikurezza humiex effettivament sodisfatti, skont dan ir-Regolament, tul il-ħajja normali tal-vetturi f'kundizzjonijiet normali ta' użu. (e) liema mis-(sub)kategoriji L1Ae, L1Be, L2e, L5Be, L6Be u L7Be għal-livell Euro 5 għandhom ikunu soġġetti biss għall-ittestjar SHED jew alternattivament għandhom ikun biss soġġetti għall-ittestjar tal-permeazzjoni tat-tank tal-fjuwil u tat-tubi, bil-limiti tat-test elenkati fl-Anness VI(C2). (f) il-kilometraġġi tad-durabilità għal-livell Euro 5 (Euro 6 għall-muturi tal-kategorija L3e) imsemmija fl-Anness VII(A) u l-fatturi ta' deterjorament għal-livell Euro 5 (Euro 6 għall-muturi tal-kategorija L3e) imsemmija fl-Anness VII(B). (g) biex tiġi ddeterminata l-fattibbiltà, id-data assoċjata tal-infurzar u għal liema (sub)kategoriji għandhom jiġu introdotti rekwiżiti ta' emissjonijiet off-cycle lil hinn mil-livell Euro 5 (Euro 6 għal muturi L3e). 167. Vetturi bil-propulsjoni kompletament elettrika u/jew vetturi bil-propulsjoni bl-arja prekompressata biss huma esklużi mir-rekwiżiti ambjentali elenkati fl-Anness V, it-tipi tat-test I sa VII. Dawn il-vetturi għandhom jikkonformaw mar-rekwiżiti funzjonali tal-OBD, kif stipulat f'att delegat sabiex dawn il-vetturi jissewwew b'mod effiċjenti fil-każ ta' ħsara. 168. Il-vetturi li jużaw il-gass bħala fjuwil għandhom jikkonformaw mal-limiti tal-emissjonijiet tal-approvazzjoni tat-tip u mal-limiti tal-emissjonijiet tal-OBD għall-magni positive ignition (PI). Għandhom jikkonformaw ukoll mal-proċeduri tat-test assoċjati u r-rekwiżiti kif definit f'att delegat kif imsemmi fil-paragrafu 12. Vetturi bil-propulsjoni bil-gass bi fjuwil ta' tip wieħed, żewġ tipi jew iktar u/jew vetturi elettriċi ibridi huma esklużi mir-rekwiżiti tat-test SHED għall-emissjonijiet tal-evaporazzjoni. Il-vetturi elettriċi ibridi u/jew dawk li jużaw il-gass bħala fjuwil li jaħdmu parzjalment b'magna PI li taħdem bil-petrol, taħlitiet ta' petrol jew l-etanol għandhom jikkonformaw mar-rekwiżiti tal-permeabilità tat-tank tal-fjuwil u tal-linja tal-provvista tal-fjuwil kif stipulat f'att delegat imsemmi fil-paragrafu 12. 169. Il-vetturi bil-propulsjoni b'magna CI li tikkonsma biss diżil b'volatilità baxxa jew fjuwils ekwivalenti għad-diżil għandhom jiġu esklużi mil-limiti u r-rekwiżiti tat-test tal-emissjonijiet mill-evaporazzjoni. 170. Il-vetturi tal-kategorija L4e għandhom jissodisfaw ir-rekwiżiti ambjentali stipulati fl-Anness V għall-vetturi tal-kategorija L3e; il-manifattur jista' jagħżel minn fost it-testijiet tat-tipi I, IV, VII u VIII tal-Anness V u jista' jittestja l-vettura motorizzata ta' bażi mingħajr is-side-car jew l-assemblaġġ sħiħ. 171. “Tagħmir sostitut għall-kontroll tat-tniġġis” tfisser tagħmir għall-kontroll tat-tniġġis jew assemblaġġ ta’ tagħmir ta' dan it-tip maħsub biex jissostitwixxi tagħmir oriġinali għall-kontroll tat-tniġġis u li jista' jiġi approvat bħala unità teknika separata kif speċifikat fl-atti delegati u implimentattivi ta' dan ir-Regolament; Il-manifatturi għandhom jiżguraw li kull tagħmir sostitut għall-kontroll tat-tniġġis li jinbiegħ jew ikun se jiddaħħal fis-servizz fl-Unjoni Ewropea jkollu l-approvazzjoni tat-tip skont dan ir-Regolament. 172. Ir-rekwiżiti msemmija fil-paragrafi 1 u 10 għandhom japplikaw għall-vetturi, is-sistemi, il-komponenti u l-unitajiet tekniċi separati skont l-Anness II. 173. Sabiex ikun żgurat livell għoli ta' protezzjoni ambjentali, il-Kummissjoni għandha tistipula l-ispeċifikazjonijiet tekniċi dettaljati dwar ir-rekwiżiti ambjentali inklużi l-proċeduri tat-test għas-suġġetti elenkati fil-paragrafi 2, 3, 4 u 5 permezz ta' att delegat skont l-Artikoli 76, 77 u 78. Artikolu 22 Rekwiżiti ambjentali addizzjonali fir-rigward tal-emissjonijiet tal-gassijiet b'effett ta' serra u l-konsum tal-fjuwil 174. L-emissjonijiet tad-CO 2 (id-diossidu tal-karbonju) għandhom jiġu determinati fiċ-ċiklu applikabbli tat-testijiet tal-laboratorju għall-emissjonijiet mill-manifattur u għandhom jiġu rrappurtati lill-awtorità tal-approvazzjoni. Il-konsum tal-fjuwil għandu jiġi kkalkulat jew abbażi tar-riżultati tal-laboratorju dwar l-emissjonijiet tal-approvazzjoni tat-tip jew jitkejjel u jiġi rrappurtat lill-awtorità tal-approvazzjoni. 175. Ir-riżultat tal-kejl tad-CO2 u l-konsum tal-fjuwil ikkalkulat jew imkejjel għandhom jiġu inklużi fil-fajl tal-informazzjoni u t-tnejn għandhom jiġu indikati fuq iċ-ċertifikat tal-konformità. Barra mill-indikazzjoni fuq iċ-ċertifikat tal-konformità, il-manifatturi għandhom jiżguraw li d-dejta dwar l-emissjonijiet tad-CO2 u l-konsum tal-fjuwil jingħataw lix-xerrej tal-vettura fil-waqt tax-xiri ta' vettura ġdida, f'għamla li jqisu xierqa. 176. Il-Kummissjoni għandha tistipula l-metodi tal-kejl tal-emissjonijiet tad-CO2 u tal-kalkolu jew il-kejl tal-konsum tal-fjuwil permezz ta' att delegat adotatt skont l-Artikoli 76, 77 u 78. KAPITOLU IVPROĊEDURI TAL-APPROVAZZJONI TAT-TIP TAL-UE Artikolu 23 Proċeduri għall-approvazzjoni tat-tip tal-UE 177. Huwa u japplika għall-approvazzjoni tat-tip ta' vettura, il-manifattur jista' jagħżel waħda minn dawn il-proċeduri: (a) approvazzjoni tat-tip pass pass; (b) approvazzjoni tat-tip fi stadju wieħed; (c) approvazzjoni f'diversi stadji. Għall-approvazzjoni tat-tip ta' sistemi, komponenti jew unitajiet tekniċi separati, għandha tapplika l-proċedura tal-approvazzjoni tat-tip fi stadju wieħed. 178. Approvazzjoni tat-tip pass pass għandha tikkonsisti fil-ġbir fi stadji ta’ sett sħiħ ta’ ċertifikati tal-approvazzjoni tat-tip tal-UE għas-sistemi, il-komponenti u l-unitajiet tekniċi separati li huma parti mill-vettura, u li jwassal, fl-aħħar stadju, għall-approvazzjoni tal-vettura sħiħa. 179. L-approvazzjoni tat-tip fi stadju wieħed għandha tikkonsisti fl-approvazzjoni ta' vettura sħiħa permezz ta' operazzjoni waħda. 180. Fil-proċedura tal-approvazzjoni tat-tip f'diversi stadji, awtorità tal-approvazzjoni waħda jew iktar jiċċertifikaw li, skont kemm tkun kompluta, tip ta' vettura mhux kompluta jew ikkompletata jissodisfa d-dispożizzjonijiet amministrattivi u r-rekwiżiti tekniċi rilevanti ta' dan ir-Regolament. L-approvazzjoni f'diversi stadji għandha tingħata fir-rigward ta' tip ta' vettura mhux kompluta jew ikkompletata li jikkonforma mad-dettalji fil-fajl ta' informazzjoni u li jissodisfa r-rekwiżiti tekniċi speċifikati fl-atti regolatorji rilevanti elenkati fl-Anness II, wara li jitqies l-istat ta' tlestija tal-vettura. L-approvazzjoni tat-tip għall-aħħar stadju tat-tlestija għandha tingħata biss wara li l-awtorità tal-approvazzjoni tat-tip tkun ivverifikat li l-approvazzjoni(jiet) tat-tip maħruġa għall-vettura mhux kompluta tiċċertifika li t-tip ta' vettura approvat fl-aħħar stadju jissodisfa r-rekwiżiti tekniċi kollha applikabbli fil-waqt meta nħarġet l-approvazzjoni(jiet) tat-tip, għall-kategorija ta' vetturi li għaliha tingħata l-approvazzjoni tat-tip għall-vettura kompletata. L-approvazzjoni f'diversi stadji msemmija fil-punt (c) tal-paragrafu 1 għandha tapplika biss għal vetturi utilitarji tas-subkategoriji L5Be – U, L6Be – U u L7Be – U. 181. L-għażla tal-proċedura tal-approvazzjoni ma għandhiex taffettwa r-rekwiżiti applikabbli li t-tip ta' vettura approvata għandu jikkonforma magħhom fil-waqt tal-ħruġ tal-approvazzjoni tat-tip tal-vettura sħiħa. 182. Is-setgħat implimentattivi huma mogħtija lill-Kummissjoni sabiex tistabbilixxi mudelli għad-dettalji tal-arranġamenti fir-rigward tal-proċeduri tal-approvazzjoni tat-tip fl-Artikolu 73. Artikolu 24 Applikazzjoni għall-approvazzjoni tat-tip 183. Il-manifattur għandu jissottometti l-applikazzjoni għall-approvazzjoni tat-tip lill-awtorità tal-approvazzjoni. 184. Tista' ssir biss applikazzjoni waħda fir-rigward ta' tip partikolari ta' vettura, sistema, komponent jew unità teknika separata u dan jista' jsir fi Stat Membru wieħed biss. 185. Għandha ssir applikazzjoni separata għal kull tip li jrid jiġi approvat. Artikolu 25 Il-fajl tal-informazzjoni 186. L-applikant għandu jipprovdi lill-awtorità tal-approvazzjoni b'fajl tal-informazzjoni. 187. Il-fajl tal-informazzjoni għandu jinkludi dan li ġej: (1) dokument ta' informazzjoni skont il-mudell stabbilit mill-Kummissjoni skont l-Artikolu 73; (2) id-dejta, dijagrammi, ritratti u kull informazzjoni oħra rikjesti mill-att implimentattiv adottat skont l-Artikolu 73; (3) għall-vetturi, l-indikazzjoni tal-proċedura magħżula skont l-Artikolu 23(1). 188. Il-fajl tal-informazzjoni jista' jingħata fuq il-karta jew f'għamla elettronika. Artikolu 26 Ir-rekwiżiti speċifiċi għall-informazzjoni li għandhom jingħataw fl-applikazzjoni għall-approvazzjoni tat-tip skont proċeduri differenti 189. Applikazzjoni għall-approvazzjoni tat-tip pass pass għandha tkun akkumpanjata minn fajl tal-informazzjoni skont l-Artikolu 25 u mis-sett komplut ta' ċertifikati tal-approvazzjoni tat-tip rikjesti skont kull att applikabbli elenkat fl-Anness II. 190. Applikazzjoni għall-approvazzjoni tat-tip fi stadju wieħed għandha tkun akkumpanjata minn fajl tal-informazzjoni skont l-Artikolu 25 li jkun fih l-informazzjoni rilevanti fir-rigward tal-atti elenkati fl-Anness II. 191. Mingħajr ħsara għall-paragrafi 1 u 2, l-informazzjoni li ġejja għandha tiġi pprovduta għall-finijiet tal-approvazzjoni tat-tip f’diversi stadji: (a) fl-ewwel stadju, dawk il-partijiet tal-fajl tal-informazzjoni u ċ-ċertifikati tal-approvazzjoni tat-tip tal-UE meħtieġa għal vettura kompluta li huma rilevanti għall-istat tat-tlestija tal-vettura bażi; (b) fit-tieni stadju u dawk sussegwenti, dawk il-partijiet tal-fajl tal-informazzjoni u ċ-ċertifikati tal-approvazzjoni tat-tip tal-UE li huma rilevanti għall-istadju attwali ta' kostruzzjoni, flimkien ma' kopja taċ-ċertifikat tal-approvazzjoni tat-tip tal-UE għall-vettura maħruġa fl-istadju preċedenti tal-kostruzzjoni u d-dettalji kollha ta' kwalunkwe tibdil jew addizzjonijiet li saru lill-vettura. 192. L-awtorità tal-approvazzjoni tista', b'talba motivata, titlob lill-manifattur jipprovdi kwalunkwe informazzjoni addizzjonali meħtieġa sabiex tkun tista' tittieħed deċiżjoni dwar liema testijiet ikunu meħtieġa jew biex jitħaffef it-twettiq ta' dawk it-testijiet. KAPITOLU VTWETTIQ TAL-PROĊEDURI TAL-APPROVAZZJONI TAT-TIP TAL-UE Artikolu 27 Dispożizzjonijiet ġenerali 193. L-awtoritajiet tal-approvazzjoni għandhom jagħtu l-approvazzjoni tat-tip tal-UE biss wara li jivverifikaw il-konformità tal-proċeduri tal-produzzjoni msemmija fl-Artikolu 31 u l-konformità tat-tip ta' vettura, sistema, komponent jew unità teknika separata mar-rekwiżiti applikabbli. 194. L-approvazzjonijiet tat-tip tal-UE għandhom jingħataw skont l-Artikoli 29, 30, 31 u 32. 195. Jekk awtorità tal-approvazzjoni ssib li tip ta' vettura, sistema, komponent jew unità teknika separata, għalkemm konformi mad-dispożizzjonijiet meħtieġa, jippreżentaw riskju serju għas-sikurezza jew jistgħu jkunu ta' dannu gravi għall-ambjent jew għas-saħħa pubblika, hija tista' tirrifjuta li tagħti l-approvazzjoni tat-tip tal-UE. F’dan il-każ, għandha minnufih tibgħat lill-awtoritajiet tal-approvazzjoni tal-Istati Membri l-oħra u lill-Kummissjoni fajl dettaljat li jispjega r-raġunijiet għad-deċiżjoni tagħha u li jagħti l-evidenza tal-fatti misjuba. 196. Iċ-ċertifikati tal-approvazzjoni tat-tip tal-UE għandhom jiġu nnumerati skont sistema armonizzata kif stipulat fl-att implimentattiv adottat skont l-Artikolu 73. 197. L-awtorità tal-approvazzjoni għandha, fi żmien xahar, tibgħat lill-awtoritajiet tal-approvazzjoni tal-Istati Membri l-oħra kopja taċ-ċertifikat tal-approvazzjoni tat-tip tal-UE, flimkien mal-annessi, għal kull tip ta’ vettura li tkun approvat. Il-kopja tista' tkun f'għamla ta' fajl elettroniku. 198. L-awtorità tal-approvazzjoni għandha tgħarraf mingħajr dewmien lill-awtoritajiet tal-approvazzjoni tal-Istati Membri l-oħra dwar ir-rifjut jew l-irtirar ta’ kwalunkwe approvazzjoni ta’ vettura, flimkien mar-raġunijiet għad-deċiżjoni tagħha. 199. L-awtorità tal-approvazzjoni għandha f'intervalli ta' tliet xhur tibgħat lill-awtoritajiet tal-approvazzjoni tal-Istati Membri l-oħra lista tal-approvazzjonijiet tat-tip tal-UE li tkun tat, emendat, irrifjutat jew irtirat matul il-perjodu preċedenti għal sistemi, komponenti jew unitajiet tekniċi separati. 200. Jekk jintalab hekk minn awtorità tal-approvazzjoni ta' Stat Membru ieħor, l-awtorità tal-approvazzjoni li tkun tat approvazzjoni tat-tip tal-UE għandha, fi żmien xahar minn meta tirċievi dik it-talba, tibgħat kopja taċ-ċertifikat tal-approvazzjoni tat-tip tal-UE kkonċernat, flimkien mal-annessi. Il-kopja tista' tkun f'għamla ta' fajl elettroniku. 201. Jekk il-Kummissjoni titlob hekk, l-awtorità tal-approvazzjoni għandha tibgħat l-informazzjoni msemmija fil-paragrafi 5 sa 8 lill-Kummissjoni wkoll. 202. L-awtorità tal-approvazzjoni għandha tiġbor pakkett tal-informazzjoni magħmul mill-fajl tal-informazzjoni akkumpanjat mir-rapporti tat-testijiet u kull dokument ieħor miżjud mis-servizz tekniku jew mill-awtorità tal-approvazzjoni lill-fajl tal-informazzjoni fl-andament tal-funzjonijiet tagħhom. Il-pakkett tal-informazzjoni għandu jkun fih indiċi li jelenka l-kontenut tal-pakkett tal-informazzjoni, innumerat jew immarkat kif xieraq b'tali mod li jidentifika biċ-ċar il-paġni kollha, u l-format ta' kull dokument għandu jkun b'tali mod li jippreżenta rekord tal-istadji suċċessivi fil-ġestjoni tal-approvazzjoni tat-tip tal-UE, b'mod partikolari d-dati tar-reviżjonijiet u l-aġġornamenti. Artikolu 28 Dispożizzjonijiet speċifiċi dwar il-ħruġ tal-approvazzjoni tat-tip tal-UE għal vettura sħiħa 203. Iċ-ċertifikat tal-approvazzjoni tat-tip għandu jkun fih dawn li ġejjin bħala annessi: (a) il-pakkett ta' informazzjoni msemmi fl-Artikolu 27(10); (b) ir-riżultati tat-testijiet; (c) l-isem/ismijiet u kampjun(i) tal-firma/firem tal-persuna/i awtorizzata/i biex tiffirma/jiffirmaw (i)iċ-ċertifikati tal-konformità u dikjarazzjoni tal-pożizzjoni tagħhom fil-kumpanija. 204. Iċ-ċertifikat tal-approvazzjoni tat-tip għandu jinħareġ fuq il-bażi tal-mudell stipulat fl-att implimentattiv adottat skont l-Artikolu 73. 205. Fir-rigward ta’ kull tip ta’ vettura, l-awtorità tal-approvazzjoni għandha: (a) timla t-taqsimiet kollha rilevanti taċ-ċertifikat tal-approvazzjoni tat-tip tal-UE, inkluża dik għar-riżultati tat-testijiet mehmuża miegħu, skont il-mudell għaċ-ċertifikat tal-approvazzjoni tat-tip; (b) tikkompila l-indiċi għall-pakkett ta’ informazzjoni; (c) toħroġ iċ-ċertifikat ikkompletat, flimkien mal-annessi tiegħu, lill-applikant mingħajr dewmien. 206. Fil-każ ta' approvazzjoni tat-tip tal-UE li fir-rigward tagħha, skont l-Artikolu 39, ġew imposti restrizzjonijiet dwar il-validità tagħha, jew ġew eżentati ċerti dispożizzjonijiet ta' dan ir-Regolament jew l-atti delegati jew implimentattivi adottati skont dan ir-Regolament, iċ-ċertifikat tal-approvazzjoni tat-tip tal-UE għandu jispeċifika dawk ir-restrizzjonijiet jew l-eżenzjonijiet. Meta l-manifattur jagħżel il-proċedura tal-approvazzjoni tat-tip fi stadju wieħed, l-awtorità tal-approvazzjoni għandha tistabbilixxi r-rekwiżiti jew l-at